Yesaya 30 - Holy Bible [Ewe Bible 1913] - (Yes 30)\nYehowa be, baba na vi sẽtowo, amesiwo de adaŋu nye manɔmee, eye wobla nu nye gbɔgbɔ manɔmee, ne woali kɔ nuvɔ̃ de nuvɔ̃ dzi!\nAmesiwo mebia nye nu me gbe se, hafi yi Egipte, be wòasi Farao ƒe ŋusẽ atso, eye woabe ɖe Egipte ƒe vɔvɔli te o.\nFarao ƒe ŋusẽ azu ŋukpe na wo, eye bebe ɖe Egipte ƒe vɔvɔli te azu dzu na wo.\nElabena ne eƒe amegãwo va Zoan, eye eƒe ame dɔdɔwo ɖe keke Xanes ke hã,\nwo katã woaflu wo ɖokui ɖe dukɔ, si mele ɖeke me o, mate ŋu axɔ na wo o, eye menye viɖea ɖeke na wo o, ke boŋ ŋukpe kple vlododo ko la ŋuti.\nNya ɖe dziehe-nyigba ƒe lãwo ŋu. Le hiã kple xaxa ƒe anyigba dzi, afisi dzatanɔ kple dzatatsu dona tsona, afisi ƒli kple da toaʋala le la, afima wotsɔa woƒe nuwo ɖoa tedziwo ƒe mẽdome kple woƒe kesinɔnuwo ɖoa kposɔwo ƒe kpo dzi tsonɛ yia dukɔ, si mele viɖea ɖeke me o la gbɔ.\nEgipte ƒe xɔname mele nemi me hã o, eyata meyɔe be, enye numeɖila, si ŋu nanekewɔwɔ mele o.\nEyata yi naŋlɔe ɖe nuŋlɔkpe dzi le wo gbɔ, eye naŋlɔe ɖe agbalẽ me, ne wòanɔ anyi anye ɖase tegbee le ŋkeke, siwo gbɔna la me.\nElabena dukɔ sẽto, vi dalakpa, vi, siwo gbe Yehowa ƒe nufiamewo sese la, wonye;\namesiwo gblɔ na nukpɔlawo be: Migakpɔ nu o, eye wogblɔ na nyagblɔɖilawo be: Migagblɔ nya, si le eteƒe la, ɖi na mí o, ke boŋ migblɔ nya ŋɔnɔewo na mi, eye migblɔ alakpanyawo ɖi!\nMite ɖa le mɔ la dzi midze le toƒe la, eye mina Israel ƒe kɔkɔetɔ la nabu le mía ŋku me!\nEyata ale Israel ƒe kɔkɔetɔ la gblɔ esi: Esi miedo vlo nya sia, eye mieɖo ŋu ɖe ŋutasesẽ kple ayedzedze ŋu heziɔ ɖe eŋu la,\nmiaƒe vodada sia azu abe gli dzeabi, si le mumũm hetre azã le gli kɔkɔa ɖe ŋu la ene, esi ƒe mũɣi aɖo zi ɖeka kpoyi.\nEye woagbã wo, abe alesi zemela ƒe ze gbãna gudugudu, ale be sonu gaglɛa ɖeke menɔa gbagbã la me, si woatsɔ aɖe dzo le adokpo me, alo woatsɔ aɖu tsii le vudo me o la ene.\nElabena ale Aƒetɔ Yehowa, Israel ƒe kɔkɔetɔ la, gblɔ esi: Tametɔtrɔ kple anyinɔnɔ kpoo woatsɔ axɔ na mi, eye miaƒe ŋusẽ le ɖoɖoezizi kple ŋuɖoɖo ɖe eŋu me, ke mielɔ̃ o\nhegblɔ bena: Kpao, ke boŋ míanɔ sɔwo dzi asi, eye míado sɔ ɖiduwo. Eyata miasi, eye mia yometilawo ado sɔ ɖiduwo.\nMia dometɔ akpe ɖeka asi le ame ɖeka kolia ƒe bublu nu, eye mi katã miasi le ame atɔ ƒe bublu nu, vaseɖe esime miasusɔ abe aflagati le to ta me kple aflaga le togbɛ dzi ene.\nEyata Yehowa le lalam, be yeave mia nu, eyata wotso, be yeakpɔ nublanui na mi; elabena ʋɔnudɔdrɔ̃ ƒe Mawu enye Yehowa. Woayra amesiwo katã kpɔa esinu!\nZion-dukɔ, si le Yerusalem, meganɔ avifafa dzi o, elabena ave nuwò vavã le wò aƒadodo ta; ne enya see ko la, atɔ na wò.\nAƒetɔ la ana abolo mi le hiã me kple tsi mi le xaxa me, eye miaƒe nufialawo magabe azɔ o, ke boŋ míakpɔ miaƒe nufialawo kple ŋku,\neye miaƒe to ase nya sia le mia megbe bena: Mɔ la enye si, mito edzi! nenye ɖusi me alo mia me miebe, yewoato.\nMiado gu klosalo, siwo wofa ɖe miaƒe aklama kpakpawo ŋu, kple sika, si le miaƒe legbawo ŋu; miaɖe wo ɖa abe ŋunyɔnu ene ahagblɔ ɖe wo ŋu bena Mido!\nAna tsi nadza ɖe nuku, siwo nèƒã ɖe agble me la dzi, nuɖuɖu, tsi tso wò agble me nukuwo me la, avivi, eye woada ami; le ɣemaɣi la wò lãwo aɖu gbe le lãnyiƒe kekewo;\neye nyitsuwo kple tedzi, siwo ŋlɔa agble la, aɖu bli tsakatsaka, si me dze le, eye wotsɔ sofi kple gaflo gã dzoboe.\nEye wòava me le amewugbe gã, si xɔ tsralawo amũ la be, toʋuwo anɔ tsi tsam le to kɔkɔwo katã kple togbɛ kɔkɔwo katã ta me.\nGbesigbe Yehowa bia eƒe dukɔ ƒe kakaƒe, eye wòda gbe ƒe eƒe abi, si wòxɔ ŋu la, ɣleti ƒe keklẽ anɔ abe ɣe tɔ ene, eye ɣe ƒe keklẽ adzi ɖe dzi zi gbɔ zi adre abe keklẽ le ŋkeke adre me ene.\nKpɔ ɖa, Yehowa ƒe ŋkɔ tso adzɔge gbɔna, eƒe dɔmedzoe le bibim, eye wòde dzi kɔtɔɔ; eƒe nuyiwo dzi yɔ fũ kple dziku, eƒe aɖe le abe dzo binu ene;\neye eƒe gbɔgbɔ le abe tɔɖɔɖɔ, si me woase ve le ene, ne wòanyè dukɔwo, vaseɖe esime woatsrɔ̃ avɔ, eye woade numega dukɔwo ƒe nu me, si akplɔ wo atrae.\nMiadzi ha abe le ŋkekenyuieɖuɣi ƒe zã me ene, eye miaƒe dzi akpa dzidzɔ abe amesiwo le dze kum le mɔ zɔm heyina ɖe Yehowa ƒe to la, ɖe Israel ƒe agakpe la gbɔ ene.\nEye Yehowa ana woase eƒe gãnyenye ƒe gbe, eye woakpɔ eƒe alɔ ƒe ɖiɖiɖeanyi le ɖɔmedzoe ƒe bublu, dzo binu ƒe aɖe, ahom, tsidzadza gãwo kple dzikpewo me.\nElabena Yehowa ƒe gbe aɖe dzi le Asur ƒo, nenye be, etsɔ ati ƒoe.\nZi geɖe alesi eƒe toheti, si wòɖo ɖe eŋu la, dze edzii la, zi geɖe ma ke asiʋuiwo kple kasaŋkuwo anɔ ɖiɖimi, eye woawo aʋa kplii anɔ alɔnyènye dzi ɖaa.\nElabena wodzra dzotɔƒe ɖo ɖi xoxo, fiawo hãe wodzrae ɖo ɖi na, eye wògoglo hekeke; dzo kple nake li kpaŋkpaŋ hekpe ɖe eƒe nakekɔwo ŋu; Yehowa ƒe gbagba enye aŋɔtoʋu, si ato dzoe.


Mateo 11 | Biblia Le Internet Dzi | Xexe Yeye Gɔmeɖeɖe (1984)\n11 Ke esi Yesu wu mɔfiamewo nana eƒe nusrɔ̃la wuieveawo nu vɔ la, edzo le afi ma, eye wòyi be yeafia nu ahaɖe gbeƒã le woƒe duawo me. 2 Gake esi Yohanes si le gaxɔ me la se dɔ siwo wɔm Kristo la le ŋuti nya la, edɔ ye ŋutɔ ƒe nusrɔ̃lawo ɖa, 3 hegblɔ be: “Wòe nye Ame Si Gbɔna laa, alo ɖe wòle be míakpɔ mɔ na ame bubua?” 4 Yesu ɖo eŋu na wo be: “Miheyi ɖagblɔ nu siwo sem miele kple nu siwo kpɔm miele la na Yohanes: 5 Ŋkuagbãtɔwo gale nu kpɔm, eye atatututɔwo le zɔzɔm, kpodɔlélawo ŋuti le kɔkɔm, eye tokunɔwo le nu sem, wole ame kukuwo fɔm ɖe tsitre, eye wole nya nyui la gblɔm na ame dahewo; 6 eye dzidzɔtɔe nye ame si nyemezu nukikli na le mɔ aɖeke nu o.” 7 Esi ame siawo dzo yina la, Yesu te gbɔgblɔ na amehaawo tso Yohanes ŋu be: “Nu kae miedo go yi gbedadaƒo be yewoakpɔ? Aƒla si le ya ƒom ye loo? 8 Ekema nu kae miedo go yi be yewoakpɔ? Ame si do awu bɔbɔewo yea? Mienyae ɖe, ame siwo le awu bɔbɔewo me la, fiawo ƒe aƒewo mee wole. 9 Ekema nu ka ta koŋ ye miedo go ɖo? Be miakpɔ nyagblɔɖilaa? Ɛ̃, mele egblɔm na mi be ewu nyagblɔɖila kura gɔ̃ hã. 10 Eyae nye ame si ŋuti woŋlɔ ɖi le be: ‘Kpɔ ɖa! Nye ŋutɔ mele nye dɔla dɔm ɖe ŋgɔwò, ame si adzra wò mɔ dzi ɖo le ŋgɔwò!’ 11 Vavã mele egblɔm na mi be: Le ame siwo nyɔnuwo dzi dome la, ɖeke medo kpɔ, si nye gã wu Yohanes Amenyrɔɖetsimela o; gake ame si le sue le dziƒofiaɖuƒea me la nye gã wui. 12 Gake tso Yohanes Amenyrɔɖetsimela ƒe ŋkekeawo dzi va se ɖe fifia la, dziƒofiaɖuƒe lae nye taɖodzinu si gbɔ amewo le ʋiʋlim le ta ɖomee, eye ame siwo le ʋiʋlim ɖe eŋu la ƒe asi le edzi sum. 13 Elabena Nyagblɔɖilawo katã kple Se la gblɔ nya ɖi va se ɖe Yohanes dzi; 14 eye ne miedi be yewoaxɔ nya sia dzi ase la, ‘Eyae nye Eliya si wogblɔ ɖi be ava la.’ 15 Ame si to li na la, nesee. 16 “Ame kae matsɔ dzidzime sia asɔ kplii? Ele abe ɖevi sue siwo bɔbɔ nɔ anyi ɖe asi me, siwo yɔa wo tɔwo kple ɣli ene, 17 nɔa gbɔgblɔm be: ‘Mieku dze na mi, gake mieɖu ɣe o; míedzi konyifaha, gake miexa nu ƒo akɔta o.’ 18 Nenema kee Yohanes va, meɖua nu alo noa nu o, eye amewo gblɔna be, ‘Gbɔgbɔ vɔ̃ le eme’; 19 Amegbetɔvi la va, eɖua nu henoa nu, gake amewo gagblɔna be, ‘Kpɔ ɖa! Nu tsu ɖula kple wain tsu nola, nudzɔlawo kple nu vɔ̃ wɔlawo xɔlɔ̃.’ Ke hã, nunya ƒe dɔwɔwɔwo mee eƒe dzɔdzɔenyenye dzena le.” 20 Azɔ ede asi nyahehe me ɖe du siwo me wòwɔ eƒe ŋusẽdɔ akpa gãtɔ le la ŋu, le esi wometrɔ dzi me o ta, gblɔ be: 21 “Baba na wò, Korazin! Baba na wò, Betsaida! Elabena ne ɖe wowɔ ŋusẽdɔ siwo wowɔ le mewò la le Tiro kple Zidon la, anye ne wotrɔ dzi me gbe aɖe gbe ke le akpanya kple afi me. 22 Eya ta mele egblɔm na mi be: Anɔ bɔbɔe na Tiro kple Zidon le Ʋɔnudrɔ̃ŋkeke la dzi wu mi. 23 Ke wò Kapernaum, ɖe wòanye be woado wò ɖe dzi yi ɖatɔ dziƒoa? Keke Hades* kee nàva do ɖo; elabena ne ɖe wowɔ ŋusẽdɔ siwo wowɔ le mewò la le Sodom la, anye ne dua gali va se ɖe egbegbe. 24 Eya ta mele egblɔm na mi be: Anɔ bɔbɔe na Sodom nyigba le Ʋɔnudrɔ̃ŋkeke la dzi wu wò.” 25 Ɣemaɣi la, Yesu gblɔ be: “Fofo, dziƒo kple anyigba ƒe Aƒetɔ, mekafu wò le dutoƒo, elabena èɣla nu siawo ɖe nunyalawo kple tagbɔɖaɖɛtɔwo, eye nèɖe wo fia vidzĩwo. 26 Ɛ̃, Oo Fofo, elabena edze ŋuwò be yeawɔe nenema. 27 Fofonye tsɔ nuwo katã de asi nam, eye ame aɖeke menya Vi la nyuie o, negbe Fofo la ko, eye ame aɖeke menya Fofo la nyuie o, negbe Vi la, kple ame si Vi la lɔ̃ be yeaɖee afia ko. 28 Miva gbɔnye, mi ame siwo katã le dagbadagbam, eye agba le mia wum la, eye mana gbɔdzɔe mi. 29 Mitsɔ nye kɔkuti la ɖo mia ɖokui dzi, eye misrɔ̃ nu tso gbɔnye, elabena ame fafa menye, eye mebɔbɔ ɖokuinye ɖe anyi le dzi me, eye miakpɔ gbɔdzɔe na miaƒe luʋɔwo. 30 Elabena nye kɔkuti la tsɔtsɔ le bɔbɔe, eye nye agba la le wodzoe.”


2 Kronika 1 | Biblia Le Internet Dzi | Xexe Yeye Gɔmeɖeɖe\nSalomo bia nunya (1-12)\nSalomo ƒe kesinɔnuwo (13-17)\n1 Salomo, David vi la, ƒe fiaɖuƒe la li ke sesĩe, eye Yehowa eƒe Mawu la nɔ kplii hedo gãe ŋutɔ.+ 2 Salomo dɔ woɖayɔ Israel blibo la vɛ, ame akpe kple ame alafa ƒe tatɔwo, ʋɔnudrɔ̃lawo kple Israel blibo la katã ƒe tatɔwo, tatɔ siwo le wo fofowo ƒe aƒekɔwo nu. 3 Eye Salomo kple ha blibo la yi togbɛ si le Gibeon+ la dzi; elabena afi mae Mawu vavã la ƒe takpegbadɔ, si Yehowa subɔla Mose wɔ le gbea dzi la le. 4 Ke David kɔ Mawu vavã la ƒe Aɖaka la tso Kiriat-Yearim+ va teƒe si wòdzra ɖo ɖi nɛ; elabena etu agbadɔ nɛ ɖe Yerusalem.+ 5 Eye wokɔ akɔblivɔsamlekpui+ si Bezalel,+ Uri vi, ame si nye Hur vi, wɔ la va da ɖe Yehowa ƒe avɔgbadɔ la ŋgɔ; eye Salomo kple ha la doa gbe ɖa le egbɔ.* 6 Eye Salomo tsɔ lã akpe ɖeka sa numevɔ le afi ma le takpegbadɔ la ƒe akɔblivɔsamlekpui+ la dzi le Yehowa ŋkume. 7 Mawu ɖe eɖokui fia Salomo le zã ma me gblɔ nɛ be: “Bia nu si mana wò.”+ 8 Salomo ɖo eŋu na Mawu be: “Ève fofonye David nu ŋutɔ,+ eye nètsɔm ɖo fia ɖe eteƒe.+ 9 Eya ta Oo Yehowa Mawu, na ŋugbe si nèdo na fofonye David la nava eme,+ elabena ètsɔm ɖo fia ɖe dukɔ sia si me tɔwo sɔ gbɔ abe kekuiwo ene la nu.+ 10 Azɔ la, na nunya kple sidzedzem,+ ne matsɔ akplɔ dukɔ siae,* elabena ame kae ate ŋu adrɔ̃ ʋɔnu wò dukɔ gã sia?”+ 11 Eye Mawu gblɔ na Salomo be: “Esi wònye esiae nye wò dzimedidi, eye mèbia ho, kesinɔnuwo kple bubu alo wò futɔwo ƒe ku* o, eye mèbia agbe didi* hã o, ke boŋ nèbia nunya kple sidzedze be nàdrɔ̃ ʋɔnu nye dukɔ si dzi metsɔ wò ɖo fiae ɖo ta la,+ 12 woana nunya kple sidzedze wò; azɔ hã mana ho kple kesinɔnuwo kpakple bubu, si tɔgbi menɔ fia siwo do ŋgɔ na wò la dometɔ aɖeke si o, eye etɔgbi manɔ ame siwo ava ɖe yowòme la dometɔ aɖeke hã si o la wò.”+ 13 Eye Salomo gbɔ tso togbɛ si le Gibeon+ la dzi, tso takpegbadɔ la ŋgɔ va Yerusalem; eye wòɖu fia ɖe Israel dzi. 14 Eye Salomo ƒo tasiaɖamwo kple sɔwo* nu ƒu; eƒe tasiaɖamwo le akpe ɖeka alafa ene kple sɔ* akpe wuieve,+ eye wòda wo ɖe tasiaɖamduwo+ me le teƒe si gogo fia la le Yerusalem.+ 15 Fia la na klosalo kple sika bɔ ɖe Yerusalem abe kpe+ ene, eye wòna sederti sɔ gbɔ taŋtaŋ abe gboti siwo le Sefela*+ ene. 16 Wokplɔa sɔwo tso Egipte+ vanɛ na Salomo, eye fia la ƒe asihawo yina ɖaƒlea sɔawo* kple ga.+ 17 Tasiaɖam ɖe sia ɖe si tso Egipte la xɔa klosalo alafa ade, eye sɔ ɖeka xɔa klosalo alafa ɖeka blaatɔ̃; eye fia ƒe asitsalawo dzie Hititɔwo ƒe fiawo katã kple Siria-fiawo hã tona ƒlea wo.\n^ Alo, “biaa nu Mawu le afi ma.”\n^ Egɔmeɖeɖe tẽe, “ne mate ŋu adze dukɔ sia ŋgɔ ado agagbɔ.”


Nu Si Nàwɔ Ne Viwò Daa Alakpa | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nViwò ƒe-atɔ̃-vi le fefem le xɔ me. Kasia, nèse nane ƒe gbagbã. Èƒu du yi xɔa me, eye nèkpɔ viwòa wòle anyize gbagbã la gbɔ. Edze le eƒe mo be eyae gbã zea.\nÈbia viwòa kple moveviɖoɖo be: “Wòe gbã zea?”\nEɖo eŋu kaba be: “Ao, dada menye nyee o.”\nMenye esiae nye zi gbãtɔ viwòa da alakpa na wò evɔ wòdze kɔtɛe be eyae wɔ nua o. Ðe wòle be nàtsi dzia?\nAlakpadada aɖeke menyo o. Biblia gblɔ be Yehowa Mawu lé fu “aʋatsoɖe.” (Lododowo 6:16, 17) Se si wode na Israel-viwo bia be woahe to na ame si ble ehavi la vevie.—3 Mose 19:11, 12.\nGake alakpadadawo katã ƒe kpekpeme mele ɖeka o. Alakpadada aɖewo vɔ̃ɖi, eye amewo daa alakpa siawo ƒomevi be yewoatsɔ agblẽ nu le yewo haviwo ŋu. Gake le ame bubuwo ya gome la, nɔnɔmeae ƒonɛ ɖe wo nu, ɖewohĩ wodaa alakpa le esi womedi be yewoaɖu ŋukpe o alo be womagahe to na yewo o ta. (1 Mose 18:12-15) Togbɔ be alakpadada aɖeke menyo o hã la, alakpadada aɖewo vɔ̃ɖi wu bubuwo. Ne viwò da alakpa la, bu eƒe ƒexɔxɔ kple nu si tae wòda alakpa la ŋu.\nEle be nàxɔ nɔnɔme sia le viwòa si esi wògakpɔtɔ nye ɖevi. Ðɔkta David Walsh gblɔ be: “Ðeviwo srɔ̃a nɔnɔme vevi aɖe nenye be wotoa nyateƒe vevietɔ le ŋkubiãnyawo me. Ame si dzi amewo ka ɖo lae wodea ha kple, gake alakpadada gblẽa kakaɖeamedzi ma me.” *\nGake mègatsi dzi fũu akpa o. Alakpa si viwòa da mefia be ele ha dzem o. Ðo ŋku edzi be Biblia gblɔ be: ‘Bometsitsi bla ɖe ɖevi ƒe dzi ŋu.’ (Lododowo 22:15) Ðevi aɖewo doa boblo woƒe bometsitsi sia to alakpadada me evɔ ahasusui be enye mɔ bɔbɔetɔ si dzi yewoato asi le tohehe nu. Eya ta ale si nèwɔa nu ne viwò da alakpa koŋue nye nya.\nDze agbagba nànya nu si tae viwòa daa alakpa ɖo. Esi wòvɔ̃na be àhe to na ye taea? Esi medi be yeado vevesese na wò o taea? Ne viwò kpaa nyawo tsɔ blea exɔlɔ̃wo la, ɖewohĩ esi mekpɔ nya vovototo si le nyateƒe kple nyakpakpa dome o taea? Ne ènya nu si tae viwòa daa alakpa ɖo la, àte ŋu aɖɔe ɖo nyuie wu.—Biblia ƒe mɔfiame: 1 Korintotɔwo 13:11.\nƔeaɖewoɣi la, gblɔ nu si wòwɔ la tẽe, mègabia nyae o. Le nyɔnu si kple via ƒe nya míegblɔ le nyati sia ƒe gɔmedzedze gome la, nyɔnua nya xoxo be ye viae gbã zea hafi biae kple moveviɖoɖo be: “Wòe gbã zea?” Ðewohĩ esi ɖevia kpɔ be ye dada do dziku tae wòda alakpa ɖo. Gake esi vidada nabia nyae fɔbuametɔe teƒe la, mítsɔe be vidada gblɔ ko be: “Kpɔ ale si nègbã zea ɖa!” Ne egblɔ nya sia na ɖevia le esi wòabia nyae teƒe la, eƒe nya maƒoe ɖe ɖevia nu wòada alakpa o, ke boŋ ele kpekpem ɖe eŋu be wòasrɔ̃ anukwareɖiɖi.—Biblia ƒe mɔfiame: Kolosetɔwo 3:9.\nKafui ne eɖi anukware. Ðeviwo dina be yewo dzilawo nakpɔ ŋudzedze ɖe yewo ŋu, eya ta wɔ woƒe didi sia ŋu dɔ nàtsɔ akpe ɖe viwòa ŋu. Na wòanya be miaƒe ƒomea dea asixɔxɔ gã aɖe anukwareɖiɖi ŋu, le esia ta miedi be wòanɔ nyateƒe tom.—Biblia ƒe mɔfiame: Hebritɔwo 13:18.\nNa viwòa nanya be womekana ɖe alakpatɔ dzi o, eye bebli hafi wogava kana ɖe ame ma dzi. Ne eto nyateƒe la, kafui, eye esia awɔe be wòanɔ nɔnɔme nyui sia ɖem fia. Le kpɔɖeŋu me, àte ŋu agblɔ be: “Edoa dzidzɔ nam ŋutɔ ne èto nyateƒe.”\nÐo kpɔɖeŋu ɖi na viwòa. Edze ƒãa be màte ŋu akpɔ mɔ be viwòa nato nyateƒe ne wò ŋutɔ mètoa nyateƒe o. Le kpɔɖeŋu me, nenye be esenɛ nègblɔna be, “Gblɔ nɛ be nyemele aƒe me o” evɔ wòhenye be ɖe medi be yeaxɔ amea ƒe kaƒoƒoa o tae, alo nègblɔna be “Egbea mele aƒe me, elabena nye lãme mele kɔkɔm o” evɔ wòhenye be ɖeko nèdi be yeaɖi ɖe eme tae.—Biblia ƒe mɔfiame: Yakobo 3:17.\nZã Biblia. Mɔfiamewo kple amewo ƒe agbemenudzɔdzɔ ŋutɔŋutɔ siwo le Biblia me dea anukwareɖiɖi ƒe dzi ƒo. Àte ŋu azã agbalẽ si nye Srɔ̃ Nu tso Nufiala Gã la Gbɔ, si Yehowa Ðasefowo ta, atsɔ aƒã nɔnɔme siwo ƒe dzi Biblia de ƒo la ɖe viwòa me. Eƒe ta 22 ƒe tanyae nye “Nusita Mele Be Míada Alakpa O.” (Kpɔ emenya aɖewo ɖa le aɖaka si nye “ Agbalẽ Si Akpe Ðe Viwò Ŋu” me.) Àkpɔ\n^ mm. 11 Agbalẽ si me nya sia tsoe nye No: Why Kids—of All Ages—Need to Hear It and Ways Parents Can Say It.\n“Esime menye vidzĩ la, . . . mebua tame abe vidzĩ ene.”—1 Korinto tɔwo 13:11.\n“Miganɔ aʋatso kam na mia nɔewo o.”—Kolosetɔwo 3:9.\n“Míedina be míawɔ nu le anukwareɖiɖi me le nuwo katã me.”—Hebritɔwo 13:18.\n“Le nunya si tso dziƒo gome la, . . . alakpanuwɔwɔ mele eme o.”—Yakobo 3:17..\nAGBALẼ SI AKPE ÐE VIWÒ ŊU\nNane ate ŋu age le asiwò agbã, togbɔ be menye ɖe nèɖoe wɔ o hã. Ne wobia wò be ame kae gbãe la, ɖe wòle be nàgblɔ be ye nɔviŋutsu alo ye nɔvinyɔnue gbãea? Alo ɖe wòle be nàwɔ abe ɖe mènya naneke kura le nu si dzɔ ŋu oa? . . . Eya ta nu ka ke wòɖanye o, ɖeko míagblẽ nyaa ɖe edzi nenye be míeda alakpa, eye mele be míato nyateƒe afã afã ko hã gbeɖe o. Biblia gblɔ be: ‘Mito nyateƒe.’ Egagblɔ hã be: “Migaka aʋatso na mia nɔewo o.” Nyateƒee Yehowa tona ɣesiaɣi, eye edi tso mía si be míawo hã míawɔ nu nenema ke.—Efesotɔwo 4:25; Kolosetɔwo 3:9.”\nNya siawo tso Srɔ̃ Nu tso Nufiala Gã la Gbɔ gbalẽ me.


1 Korintotɔwo 9 | Biblia Le Internet Dzi | Xexe Yeye Gɔmeɖeɖe (1984)\n9 Menye ablɔɖemee menye oa? Menye apostoloe menye oa? Ðe nyemekpɔ Yesu, mía Aƒetɔ la oa? Menye miawoe nye dɔ si mewɔ le Aƒetɔ la me oa? 2 Ne nyemenye apostolo na ame bubuwo o hã la, menyee na miawo ya, elabena miawoe nye nutrenu si le kpe ɖom nye apostolonyenye dzi le Aƒetɔ la me. 3 Nya siwo matsɔ aʋli ɖokuinye ta le ame siwo drɔ̃a ʋɔnum ŋuti lae nye esi: 4 Míekpɔ mɔ aɖu nu ahano nu, alo mele eme oa? 5 Míekpɔ mɔ aɖe nɔvinyɔnu aɖe ahakplɔe ɖe asi, abe ale si ko apostolo susɔeawo kple Aƒetɔ la nɔviwo kpakple Kefas hã wɔna ene, alo míekpɔ mɔ oa? 6 Alo mía kple Barnaba koe mekpɔ mɔ adzudzɔ ŋutilã me dɔ wɔwɔ oa? 7 Ame kae wɔa asrafodɔ tso gakpɔa ye ŋutɔ ɖokui dzi? Ame kae dea waingble, evɔ meɖua eme kutsetse o? Alo ame kae kplɔa lãha, evɔ menoa lãawo ƒe notsi ƒe ɖe o? 8 Amegbetɔ ƒe susu nue mele nya siawo gblɔm lea? Alo ɖe Se la hã megblɔ nya siawo ke oa? 9 Elabena woŋlɔ ɖe Mose ƒe se la me be: “Mele be nàbla nu na nyitsu ne ele nuku tugum o.” Nyitsuwo mee Mawu tsɔ ɖe lea? 10 Alo míawo ta koŋ ye wògblɔe ɖoa? Le nyateƒe me la, míawo tae woŋlɔe ɖi ɖo, elabena ele be ame si le agble ŋlɔm la naŋlɔe le mɔkpɔkpɔ me, eye ame si le nuku tugum la nawɔe kple mɔkpɔkpɔ be yeakpɔ eƒe ɖe. 11 Ne míeƒã gbɔgbɔmenuwo na mi la, ekema nu gãe wònye ne míeŋe ŋutilãmenuwo tso mia domea? 12 Ne ame bubuwo kpɔ mɔ le nu siawo ŋu le mia gbɔ la, ɖe míawo míekpɔ mɔ wu oa? Ke hã, míewɔ mɔnukpɔkpɔ sia ŋu dɔ o, ke boŋ míenɔa te ɖe nuwo katã nu, bene míagaxe mɔ na Kristo la ŋuti nya nyui la le mɔ aɖeke nu o. 13 Ðe mienyae be ame siwo wɔa dɔdeasi kɔkɔewo la ɖua gbedoxɔa me nuwo, eye ame siwo subɔna le vɔsamlekpuia ŋu ɣesiaɣi la kple vɔsamlekpuia siaa xɔa wo tɔ gome oa? 14 Nenema kee Aƒetɔ la gblɔ na ame siwo ɖea gbeƒã nya nyui la be, woanɔ agbe ɖe nya nyui la nu. 15 Gake nyemewɔ mɔnukpɔkpɔ siawo dometɔ ɖeka teti hã ŋu dɔ o. Ɛ̃, menye ɖe mele nu siawo ŋlɔm, be miawɔ nenema nam o, elabena enyo nam be maku wu esi . . . ame aɖeke mekpɔ mɔ ana susu si ta meƒoa adegbe ɖo la nazu dzodzro o! 16 Ke ne mele nya nyui la gblɔm hã la, menye susu si ta maƒo adegbe ɖo o, elabena ɖe woɖoe nam. Ɛ̃, ne nyemegblɔ nya nyui la o la, baba nam! 17 Ne mewɔ esia tso dzi me faa la, fetu li nam; gake ne nyemewɔe tso dzi me o hã la, wotsɔ aƒedzikpɔkpɔdɔ de asi nam. 18 Ekema nu kae nye nye fetua? Eyae nye be, ne mele nya nyui la gblɔm la, magblɔe fetu maxɔmaxɔe, bene magazã ŋusẽ si le asinye le nya nyui la me la ɖe mɔ madzemadze nu o. 19 Elabena togbɔ be mevo tso amewo katã si me hã la, mewɔ ɖokuinye amewo katã ƒe kluvi, bene asinye nasu ame geɖewo dzi. 20 Eya ta mezu abe Yudatɔ ene na Yudatɔwo, bene asinye nasu Yudatɔwo dzi; mezu abe ame si le se te ene na ame siwo le se te, evɔ nye ŋutɔ nyemele se te hafi o, bene asinye nasu ame siwo le se te la dzi. 21 Mezu abe semanɔsitɔ ene na semanɔsitɔwo, evɔ le Mawu gbɔ la, nyemenye semanɔsitɔ hafi o, ke boŋ mele Kristo ƒe se te, bene asinye nasu semanɔsitɔwo dzi. 22 Mezu gbɔdzɔgbɔdzɔtɔ na gbɔdzɔgbɔdzɔtɔwo, bene asinye nasu gbɔdzɔgbɔdzɔtɔwo dzi. Mezu nuwo katã na ame ƒomeviwo katã, bene maɖe wo dometɔ aɖewo godoo. 23 Gake nya nyui la tae mewɔa nuwo katã ɖo, bene nye hã makpɔ gome le eme kple ame bubuwo. 24 Ðe mienyae be duƒula siwo le ho ʋlim la katãe ƒua dua, gake ame ɖeka koe xɔa dziɖuɖufetu la oa? Miƒu du le mɔ si ana miaxɔe la nu. 25 Gawu la, ame sia ame si kpɔa gome le hoʋiʋli aɖe me la ɖua eɖokui dzi le nuwo katã me. Woawo la, wowɔnɛ bene woaxɔ dziɖuɖufiakuku si gblẽna, ke míawo ya hena esi megblẽna o. 26 Eya ta ale si mele dua ƒum lae nye esi: nyemele eƒum ɖewoɖewoe o; ale si mele nye kɔwo dam lae nye esi: be wòaganye be mele dadagbo dam o; 27 ke boŋ meƒoa nye ŋutilã kple kɔ vevie hewɔnɛ kluvii, bene esi meɖe gbeƒã na ame bubuwo vɔ la, le mɔ aɖe nu la, nye ŋutɔ nyemagazu ame si ŋu womekpɔ ŋudzedze ɖo o la o.


Yesaya 36 | Biblia Le Internet Dzi | Xexe Yeye Gɔmeɖeɖe\nSenakerib ho ɖe Yuda ŋu (1-3)\nRabsake ɖe alɔme le Yehowa ŋu (4-22)\n36 Le Fia Hizkiya ƒe ƒe wuienelia me la, Asiria-fia+ Senakerib ho ɖe Yuda du sesẽwo katã ŋu, eye wòxɔ wo.+ 2 Asiria-fia dɔ Rabsake*+ kple aʋakɔ gã aɖe tso Lakis+ ɖo ɖe Fia Hizkiya le Yerusalem. Eye wòva tɔ ɖe dzigbeta+ la ƒe tɔʋu nu, le avɔnyala ƒe anyigba ƒe agblemɔ gã la to.+ 3 Eye Eliyakim,+ Hilkiya vi, si nye fia ƒe aƒedzikpɔla* kple agbalẽŋlɔla Sebna+ kpakple nuŋlɔla Yoak, Asaf vi, do va wo gbɔ. 4 Eye Rabsake gblɔ na wo be: “Migblɔ na Hizkiya be, ‘Ale fia gã, Asiria fia, gblɔe nye esi: “Nu ka kura gɔ̃ ŋue nèle ŋu ɖom ɖo?+ 5 Ègblɔ be, ‘Aɖaŋudzedze kple ŋusẽ le asinye hena aʋawɔwɔ’ ke numenya gbɔlo koe. Azɔ ame ka ŋue nèle ŋu ɖom ɖo, si tae nèdze aglã ɖe ŋunye?+ 6 Kpɔ ɖa! Èle ŋu ɖom ɖe aɖa ŋeŋe sia, si nye Egipte, esi ne ame aɖe ziɔ ɖe eŋu la, wòaŋɔ asi me nɛ la, ƒe kpekpeɖeŋu ŋuti. Aleae Egipte-fia Farao le na ame siwo katã ɖoa ŋu ɖe eŋu.+ 7 Ne ègblɔ nam be, ‘Yehowa mía Mawu ŋue míele ŋu ɖom ɖo la,’ ɖe menye eƒe nuxeƒewo kple vɔsamlekpuiwoe Hizkiya ɖe ɖa+ hegblɔ na Yuda kple Yerusalem be, ‘Vɔsamlekpui sia ŋgɔe miade ta agu ɖo’ oa?”’+ 8 Eya ta ne èlɔ̃ la, wò kple nye aƒetɔ Asiria-fia mitso gbe:+ Matsɔ sɔ akpe eve ana wò kpɔ be àte ŋu akpɔ sɔdolawo woado wo hã. 9 Ekema aleke nàwɔ ana nutodziɖula siwo nye nye aƒetɔ ƒe dɔla suetɔwo dometɔ ɖeka nagbugbɔ ɖe megbe hafi nèle ŋu ɖom ɖe Egipte ŋu be wòana tasiaɖamwo kple sɔdolawo yea? 10 Ðe nyemexɔ mɔɖeɖe tso Yehowa gbɔ hafi ho ɖe anyigba sia ŋu be matsrɔ̃e oa? Yehowa ŋutɔe gblɔ nam be, ‘Ho ɖe anyigba sia ŋu ne nàtsrɔ̃e.’” 11 Ale Eliyakim kple Sebna+ kpakple Yoak gblɔ na Rabsake+ be: “Míeɖe kuku, ƒo nu kple wò dɔlawo le Aramgbe*+ me, elabena míesee; ke mègaƒo nu kpli mí le Yudagbe me ɖe dukɔ si le glia dzi la ƒe to me o.”+ 12 Ke Rabsake ɖo eŋu be: “Ðe wobe mia kple miaƒe aƒetɔ ɖeɖe gbɔe nye aƒetɔ dɔm ɖo, be magblɔ nya siawo naa? Alo menye ame siwo bɔbɔ nɔ glia dzi, ame siwo aɖu woawo ŋutɔwo ƒe mĩ ahano woawo ŋutɔwo ƒe aɖuɖɔ kpli mi la, hã gbɔe wòdɔm ɖo oa?” 13 Eye Rabsake tɔ ɖi hedo ɣli sesĩe gblɔ le Yudagbe+ me be: “Mise fia gã, Asiria-fia,+ ƒe nya. 14 Ale fia la gblɔe nye esi, ‘Migana Hizkiya nable mi o, elabena mate ŋu aɖe mi o.+ 15 Eye migana Hizkiya nable mi miaɖo ŋu ɖe Yehowa+ ŋu agblɔ be: “Yehowa aɖe mí godoo, eye womatsɔ du sia ade asi na Asiria-fia o.” 16 Migaɖo to Hizkiya o, elabena ale Asiria-fia gblɔe nye esi: “Miwɔ ŋutifafa kplim ne miana ta,* eye mia dometɔ ɖe sia ɖe aɖu eya ŋutɔ ƒe waintsetse, aɖu eya ŋutɔ ƒe gbotsetse ahano eya ŋutɔ ƒe vudometsi 17 va se ɖe esime mava kplɔ mi ayi anyigba si le abe mia tɔ ene dzi,+ anyigba si dzi agblemenuku kple wain yeye le, anyigba si dzi abolo kple waingblewo le. 18 Migana Hizkiya nable mi agblɔ be, ‘Yehowa aɖe mí’ o. Ðe dukɔwo ƒe mawuwo dometɔ aɖe te ŋu ɖe eƒe anyigba tso Asiria-fia si me kpɔa?+ 19 Afi kae Hamat kple Arpad+ ƒe mawuwo le? Afi kae Sefarvayim+ ƒe mawuwo le? Ðe wote ŋu ɖe Samaria tso asinye mea?+ 20 Anyigba siawo ƒe mawuwo katã dometɔ kae ɖe woƒe anyigba tso asinye me kpɔ, ne Yehowa naɖe Yerusalem tso asinye me?”’”+ 21 Ke wozi kpi, eye womeɖo nya aɖeke ŋu nɛ o, elabena fia la de se be, “Migaɖo nya aɖeke ŋu nɛ o.”+ 22 Ke Eliyakim, Hilkiya vi, si nye aƒedzikpɔla* kple agbalẽŋlɔla Sebna+ kpakple nuŋlɔla Yoak, Asaf vi, dze woƒe awuwo heva Hizkiya gbɔ, eye wogblɔ Rabsake ƒe nyawo nɛ.\n^ Egɔmeɖeɖe tẽe, “Miwɔ yayranubabla kplim ne miado va gbɔnye.”


Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea amea ɖeke kpɔna o. Ke wotea amesiame kpɔna, ne eya ŋutɔ ƒe nudzodzro henɛ, eye wòblenɛ; emegbe la ne nudzodzro la fɔ fu la, edzia nuvɔ̃; ke ne nuvɔ̃ la tsi vɔ la, edzia ku. Nɔvinye lɔlɔ̃tɔwo, migana woable mi o: Nunana nyuiwo katã kple nunana blibowo katã la dziƒo wotso, tso kekeliwo ƒe Fofo la gbɔ, amesi gbɔ liɖɔɖɔ alo tɔtrɔ ƒe vɔvɔlidodoa ɖeke meli o. Le eya ŋutɔ ƒe lɔlɔ̃nu ta wòtsɔ nyateƒenya la dzi mi, bena míanye eƒe nuwɔwɔwo ƒe ŋgɔgbetɔ.\nKe esi wòɖo teƒea la, egblɔ na wo bena: Mido gbe ɖa bena, miagadze tetekpɔa me o.\nKe wogblɔ esia hele etem kpɔ, bena yewoakpɔ nyaa ɖe atso enu. Eye Yesu do dɔgɔ̃e, eye wòtsɔ asibide ŋlɔ nu ɖe anyigba.\nEye tsɔ miaƒe nuvɔ̃wo ke mí; elabena mía ŋutɔwo hã mietsɔnɛ kea amesiame, si nyia fe le mia si! Eye megalala mí yi ɖe tetekpɔa me o, ke ɖe mí tso vɔ̃ɖitɔ la si me!\nEye esi Abosam wu tetekpɔwo katã nu la, ete ɖa le egbɔ gbɔ.\nYesu gblɔ ne bena: Wogaŋlɔ ɖi hã bena: „Megate Aƒetɔ, wò Mawu la, kpɔ o!“\nEye farisitɔwo do go va, eye wode asi nusese me kplii hele dzesi biamii tso dziƒo hele etem kpo.\n Megana wò dzi nadze ayi eƒe mawo dzi o, eye megatra yi etoƒewo o. Elabena amesiwo tsi esi me heɖo baba ɖi la, sɔ gbɔ, eye amesiwo wowu la, ɖe ha.\n Afika aʋawɔwɔ kple dzrewɔwɔ, siwo le mia dome la tsoa? Ɖe menye afima wotso, tso miaƒe nudzodzro, siwo wɔa aʋa le miaƒe ŋutinuwo me la me o mahã? Miedzroa nu, eye miekpɔnɛ o; miewua ame, eye mieʋãa ŋu, eye miaƒe asi metea ŋu sua nu dzi o; miewɔa dzre, eye miewɔa aʋa; miate ŋu akpɔ naneke o; elabena miebiana o. Miebiana, eye miexɔnɛ o; elabena miebiana le mɔ vɔ̃ dzi, bene miagblẽ nu la le miaƒe dzidzɔkpɔkpɔwo me. Mi ahasiwɔlawo, mienya bena, xexeame ƒe xɔlɔ̃dzedze enye ketɔnyenye na Mawu oa? Eyaŋuti amesi dina be, yeanye xexeame ƒe xɔlɔ̃ la, etso eɖokui wɔ Mawu ƒe ketɔ.\nLɔlɔ̃tɔwo, migana fiafiã ƒe tetekpɔ, si va mia dzi hena mia dodokpɔ la, nawɔ yaa ɖe mi, abe nyaa ɖe ƒomevie va dzɔ ɖe mia dzi ene o;\nale Aƒetɔ la nya alesi wòaɖe mawumemewo atso tetekpɔwo me, eye wòadzra ame madzɔmadzɔwo ɖo hena ʋɔnudrɔ̃gbe, bene woatu fe vɔ̃ na wo;\nEye tetekpɔ, si le nye ŋutilã me na mi la, miedo vloe o, eye mienyɔ ŋui o, hafi boŋ miexam abe mawudɔla alo abe Kristo Yesu ene.\n1 Tesalonikatɔwo 3:5\nEyata nye hã, esi nyemegale ŋu do dzi o la, medɔ ɖo ɖa, bene manya miaƒe xɔse, bena misela tela te mi kpɔ, eye míaƒe agbagbadzedze zu dzodzro mahĩ!


Ðe Wòle Be Nàku Subɔsubɔha Bubuwo Mea?\nGbetakpɔxɔ—Tata Si Míesrɔ̃na | October 15, 2000\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Serbian Setswana Shona Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nMIGUEL, amesi nye Yehowa Ðasefo fifia le South Amerika gblɔ be: “Medea Kristotɔwo ƒe kpekpewo ade ƒe ɖeka kloe, eye Mawu Fiaɖuƒea ŋutinya gbɔgblɔ na ame bubuwo dzɔa dzi nam. Emegbe meva te subɔsubɔhawo ƒe wɔnawo sese le radio dzi eye menɔa mawunyagblɔlawo kpɔm le television dzi. Mebui be wɔna siawo akpe ɖe ŋunye be mase subɔsubɔha bubu me tɔwo ƒe nuwɔnawo gɔme nyuie wu. Mede dzesii be woƒe nufiafiawo mewɔ ɖeka kple Biblia o, gake ɖeko medi be manya.”\nLe dukɔ ma ke me la, Jorge fiaa nu ame bubuwo tso tadedeagu vavãtɔ ŋu dzonɔamemetɔe. Gake ɣeaɖeɣi la, eya hã va te subɔsubɔwɔnawo sese le radio kple television dzi wɔnawo me. Egblɔna edziedzi be: “Ele be nànya nusi susum ame bubuwo le.” Ne wobia nyae tso nusi alakpanufiafia siawo sese ate ŋu agblẽ ŋu la, eɖoa eŋu be: “Naneke mate ŋu agblẽ amesi nya Biblia ƒe nyateƒea ƒe xɔse me o.” Nuteƒekpɔkpɔ siawo fɔ nyabiabia vevi aɖe ɖe te be, Ðe wònyo be woalé to ɖe nusi ame bubuwo xɔ se ŋua?\nKristotɔnyenye Vavãtɔ Nyanya\nLe apostoloawo ƒe ku megbe la, yeaɖi Kristotɔnyenye geɖe siwo va nɔ mo dom ɖa atraɖii la va ƒo ɖi tadedeagu vavãtɔ. Esi Yesu kpɔ esia do ŋgɔ ta la, egblɔ mɔ ɖeka si dzi míato ade vovototo alakpa Kristotɔnyenye siawo ƒomevi kple Kristotɔnyenye vavãtɔ dome. Gbã la, exlɔ̃ nu be: “Mikpɔ mia ɖokui dzi nyuie le aʋatsonyagblɔɖilawo ŋuti; amesiwo vaa mia gbɔ le alẽgbalẽwo me, evɔ le wo me la wonye amegãxi nyanyrãwo.” Emegbe egblɔ kpee be: “Mitsɔ woƒe tsetsewo dze si wo.” (Mateo 7:15-23) Yesu yomedzela vavãwo tsɔa nusi wòfia wo wɔa dɔe, eye amewo ate ŋu atsɔ woƒe tsetse nyuiwo adze si woe bɔbɔe. Abe alesi Yesu ŋutɔ wɔe ene la, woyia amewo gbɔ va ɖea Mawu ƒe Fiaɖuƒea me na wo tso Ŋɔŋlɔawo me. Le Yesu ƒe kpɔɖeŋu sɔsrɔ̃ me la, woɖe wo ɖokui ɖa tso xexeame ƒe dunyahehe kple hadome masɔmasɔwo gbɔ. Woxɔ Biblia be enye Mawu ƒe Nya eye wodea bubu eŋu be enye nyateƒe. Woɖea gbeƒã Mawu ƒe ŋkɔ. Eye esi wodzea agbagba be yewoatsɔ lɔlɔ̃ si Mawu fiana awɔ dɔe ta la, womekpɔa gome le aʋawɔwɔwo me o. Ðe eteƒe la, wowɔa nu ɖe wo nɔewo ŋu abe nɔviwo ene.—Luka 4:43; 10:1-9; Yohanes 13:34, 35; 17:16, 17, 26.\nŊɔŋlɔawo gblɔ be woate ŋu “[akpɔ] vovo, si le ame dzɔdzɔe kple ame vɔ̃ɖi dome, kple vovo, si le mawusubɔla kple amesi mesubɔnɛ o la dome.” (Maleaxi 3:18) Nyateƒe tadeagula siwo li egbea wɔ ɖeka le tamesusu kple nuwɔna me, abe alesi tututu wònɔ le ƒe alafa gbãtɔ me Kristotɔwo dome ene. (Efesotɔwo 4:4-6) Ne ènya kpɔ Kristotɔ vavã siawo ƒe ƒuƒoƒo dze sii ko la, nukatae wòle be nànɔ ŋku kem ɖe ame bubuwo ƒe dzixɔsewo me alo adi be yeanya nu tso wo ŋu?\nKpɔ Nyuie le Alakpanufialawo Ŋuti\nBiblia gblɔ be le Biblia ƒe nyateƒea sɔsrɔ̃ megbe gɔ̃ hã la, alakpanufiafia ate ŋu aƒo ɖi ame le gbɔgbɔ me. Apostolo Paulo xlɔ̃ nu be: “Mikpɔ nyuie, bena ame aɖeke nagakplɔ mi ayi aboyo to xexemenunya kple beble dzodzro me o, le amewo ƒe nuɖoanyi kple xexeme ƒe gɔmedzenuwo la nu, eye menye le Kristo nu o.” (Kolosetɔwo 2:8) Aleke gbegbe mawunyakpukpui sia ɖe nɔnɔmea fia wòdze ƒã ale! Esi alakpanufialawo le abe lã wɔadã siwo le didim be yewoalé wò avuvu ene ta la, woate ŋu anye afɔku gã aɖe na mí.\nNyateƒee, apostolo Paulo de dzesi nusi ame bubuwo xɔ se. Edze nuƒo aɖe gɔme ɣeaɖeɣi be: “Mi Atene ŋutsuwo, mekpɔ bena, le nusianu me la mievɔ̃a mawuwo ŋutɔ. Elabena esi metsa le dua me, eye mekpɔ miaƒe nu subɔsubɔwo ɖa la, mekpɔ mlekpui aɖe hã, si dzi woŋlɔ ɖo bena: ‘Mawu, si womenya o la tɔe.’” (Dɔwɔwɔwo 17:22, 23) Gake Paulo meva nɔ Hela xexemenunyafiala bibiwo ƒe nyawo xɔm de susu me edziedzi o.\nBe ame nasrɔ̃ nu tso afisi alakpasubɔsubɔhawo kple woƒe dzixɔsewo dzɔ tso ŋuti nye nu ɖeka gake nusiawo xɔxɔ de susu me nye nu bubu kura. * Yehowa ɖo “dɔla nuteƒewɔla kple aɖaŋudzela” be wòana nufiame si wotu ɖe eƒe Nyaa dzi. (Mateo 4:4; 24:45) Paulo ŋutɔ ŋlɔ bena: “Miate ŋu akpɔ gome le Aƒetɔ la ƒe kplɔ̃ ŋuti, agakpɔ gome le gbɔgbɔ vɔ̃wo ƒe kplɔ̃ ŋuti hã o. Alo ɖe míana Aƒetɔ la naʋã ŋua?”—Korintotɔwo I, 10:20-22.\nÐewohĩ alakpanufiala aɖewo anya nye Kristotɔ vavãwo tsã, gake wova ɖe asi le nyateƒea ŋu hetrɔ ɖe alakpa ŋu. (Yuda 4, 11) Mele be esia nawɔ nuku na mí o. Esi Yesu ƒo nu tso “dɔla nuteƒewɔla kple aɖaŋudzela” si tsi tre ɖi na Kristotɔ amesiaminawo ƒe ha ŋu vɔ la, eƒo nu tso “dɔla vɔ̃ɖi” aɖe, si nye hatsotso aɖe si to nyatoƒoe be, “nye aƒetɔ la tsi anyi,” eye wòde asi ehati subɔlawo ƒoƒo me ŋu. (Mateo 24:48, 49) Zi geɖe la, nufiafia gobii aɖeke menɔa amesiawo kple wo yomedzelawo si o; ame bubuwo ƒe xɔse dome gbegblẽ koe nɔa vevie na wo. Apostolo Yohanes ŋlɔ tso wo ŋu bena: “Ne ame aɖe va mia gbɔ, eye mehe nufiafia sia ɖe asi vɛ o la, migaxɔe ɖe aƒea me o, eye migado ɖoaƒe hã nɛ o.”—Yohanes II, 10; Korintotɔwo II, 11:3, 4, 13-15.\nDzianukwaretɔ siwo le nyateƒea dim dzea agbagba be yewoade ŋugble le nusi yewosena tsoa subɔsubɔha vovovowo gbɔ la ŋu nyuie. Eteƒe madidi o, Mawu ayra dzianukwaretɔ siwo dia nyateƒe la. Biblia gblɔ le Mawu ƒe nunya ŋu be: “Ne èdii abe klosalo ene, eye nèdi eyome mɔ abe kesinɔnu, si le to me ene la, ekema . . . wò asi atu sidzedze Mawu.” (Lododowo 2:4, 5) Ne nyateƒe Kristotɔwo ƒe asi tu Mawu ŋuti sidzedze sia to Biblia kple Kristotɔwo ƒe hamea dzi eye wokpɔ alesi Yehowa yraa amesiwo sidzedze ma le mɔ fiamee la, womegayia edzi ɖoa to alakpasubɔsubɔhawo ƒe nufiafiawo o.—Timoteo II, 3:14.\n^ mm. 10 Xexeame ƒe subɔsubɔha geɖe ŋu nyatakaka vevi siwo ku ɖe afisi wodzɔ tso kple woƒe nufiafiawo ŋu le agbalẽ si nye Alesi Ameƒomea Le Mawu Dimee, si Watchtower Bible and Tract Society of New York, Inc. ta me.\nƉoe Ɖe Amewo Ɖoe Ɖe Amewo Ðe Wòle Be Nàku Subɔsubɔha Bubuwo Mea?\nw00 10/15 axa 8-9\nÐe Nàte Ŋu Ate Ðe Mawu si Womekpɔna O Ŋua?\nAlesi Nàwɔ Ate Ðe Mawu Ŋu\nMawu Fiaɖuƒea—Anyigba Ƒe Dziɖuɖu Yeye la\nNusi Mawu Ƒe Fiaɖuƒea awɔ\nÐe Mena Gbɔgbɔ Kɔkɔea Nye Nye Kpeɖeŋutɔa?\nDɔwɔwɔ le ‘Agblea Dzi’—Hafi Nuŋeɣia Naɖo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA October 15, 2000\nGBETAKPƆXƆ—TATA SI MÍESRƆ̃NA October 15, 2000


Ðasefowo Na Kpekpeɖeŋu Ame Siwo Ŋu Ba Siwo Dudu Le Towo Dzi Gblẽ Nu Le Le Hiroshima\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Vietnamese Xhosa Zulu\nEBINA, Japan—Tsi gã aɖe si dza le Hiroshima le August 20, 2014 dzi la na be ba dudu tso towo dzi va wu ame 74 eye ame 1,600 ʋu le woƒe aƒewo me le August 20, 2014 ƒe ŋdi. Yehowa Ðasefowo ƒe alɔdzedɔwɔƒe si le Japan ka nya ta be Ðasefo aɖeke meku o eye nu vevi mewɔ ɖeke hã o. Ke hã Ðasefowo ƒe aƒe enyi dome gblẽ.\nXɔ aɖe si dome gblẽ le Hiroshima.\nEsi tsi si ƒe titrime ade milimeta 218 dza gaƒoƒo etɔ̃ pɛ ko la, egblẽ nu geɖe eye esia na be dziɖuɖua de ameɖeɖedɔ aɖe to me. Enumake Yehowa Ðasefowo ƒe alɔdzedɔwɔƒe si le Japan ɖo kpekpeɖeŋunakɔmiti aɖe anyi eye Ðasefowo ƒe lɔlɔ̃nu faa dɔwɔlawo na kpekpeɖeŋu le teƒea dzadzra ɖo me. Dɔa wɔlawo ɖo le akasa nu nɔ gbeɖuɖɔawo kple kewo lɔm. Lɔlɔ̃nu faa dɔwɔlawo wu dɔlékuiwutikewo ɖe teƒe siwo wodzra aƒemenuwo ɖo.\nÐasefowo le bawo lɔm le xɔwo me.\nDukɔa ƒe nyadzɔdzɔgbalẽ si nye Yomiuri Shimbun ƒo nu tso agbagba si Yehowa Ðasefo aɖe si tsi agbe le dzɔdzɔmefɔku sia me dze la ŋu. Nyadzɔdzɔgbalẽa gblɔ be esi Kayoko Nakamizo, si le Asaminami le Yagi-nuto me dze agbagba te ŋu si le eƒe aƒe me la, “eƒo eƒe aƒelikawo ƒe ʋɔtru ɖe sia ɖe be yeakpɔ ɖa be wole dedie mahã.” Esia wɔe be Kayoko te ŋu ɖe eƒe aƒelika aɖe ƒe agbe eye wòkpe ɖe amewo ŋu wodzo le afɔkuteƒea.\nIchiki Matsunaga, si nye Yehowa Ðasefowo ƒe nyanuɖela le Japan, gblɔ be: “Míese veve ɖe ame siwo ŋu baawo gblẽ nu le la nu. Togbɔ be nɔnɔmeawo sesẽ hã la, dzi le mía ƒo míele kpekpeɖeŋu siwo hiã la nam mía haviwo hele akɔ fam na wo.”


KAƉIKATE ƆKO 8 AKP - Ɔwi gɔ i Sɛrɛrerɔ̃ Ibi ɔɖi itsuebi - Bible Search\nKAƉIKATE ƆKO 7 KAƉIKATE ƆKO 9\nKAƉIKATE ƆKO 8\nSɛrɛrerɔ̃ Ibi Ɔɖi Itsuebi Kɔdzɛva.\n1Ɔwi gɔ i Sɛrɛrerɔ̃ Ibi ɔɖi itsuebi kɔdzɛva ne, kato ɔlo kananana lɛ ɔɖɔwũ ɔfã.\n2Ne lonya Ɣaa makpabo ikɔdzɛ ma nɣɛ i Ɣaa katɔ̃ fiɛ ɔtã ma kudadã kukɔdzɛ mato ne.\n3Ɣaa kpabo mama gɔ nto sikãrɛtɛa irɔi nɛ ame masɛ matsuedza kua kɔrɔ̃kɔrɔ̃a ɔba ɔ̃aya i isɔrɛkasege kɔrɛ. Masu kua kɔrɔ̃kɔrɔ̃a gbodzoo matã wũ sɔ ɔsu ɔbua i Ɣaa maturi ɔɖuɖu kayi ikparama iso si ɔtsuedza i sikãrɛtɛa isɔrɛkasege ga nɣɛ i sigaraiyara katɔ̃ iso. 4Kua kɔrɔ̃kɔrɔ̃a gɔ mapia ɔtɔ ɔbɔrɛ kuɣɔ isakanya ku Ɣaa maturi kayi ikparama i Ɣaa kpabo gɔ nɣɛ i Ɣaa katɔ̃ nrɔɔ̃ ame kukɛlɛ kato. 5Ne kama ne, Ɣaa kpabo ɔɖi ɔtɔ i isɔrɛkasege iso ɔpia i irɔi nɛ ame masɛ matsuedza kua kɔrɔ̃kɔrɔ̃a ame ɔfuĩdza ɔsɛ i karɔ̃ iso. Ɔluwɛ̃ ne, kado ɔɖu teteree, silɔ agbãagbã ɔre, kado ɔmama, fiɛ karɔ̃ ɔti.\nƔaa Makpabo Ɔfɛ̃ Ma Kudadã.\n6Ne Ɣaa makpabo ikɔdzɛ ma nto kudadã ɔledza so matã kudadã ifɛ̃ ne.\n7Gɔ Ɣaa kpabo ɖeakatɔ̃ ɔfɛ̃ ɔ̃ kadadã ne, atumagɛrɛĩ gu ɔtɔ gɔ losakanya ku ima ɔpɛ ifere i karɔ̃ iso. Si maɣɛ karɔ̃ aka atɛ ne, ika iwɛ̃ ɔtsue. Si maɣɛ adziri wa nɣɛ i karɔ̃ iso aka atɛ ne ika iwɛ̃ gu sikua yuɛ ɔɖuɖu dzɛmɔ ana ɔtsue pelepele.\n8Gɔ Ɣaa kpabo nyɔare ɔfɛ̃ ɔ̃ kadadã ne, masu ira iwɛ̃ nɛ nse lɛ kube siare gɔ nto kutsue mafuĩdza mapia i ɔpo ame. 9Si maɣɛ ɔpo aka atɛ ne, ika iwɛ̃ ɔkpese ima, ira biara nɛ mpia i ɔpo ame fiɛ iba ngbã ika tɛare ɔkpi fiɛ sikolo siare dzɛ ɔɖuɖu nsia i ɔpo iso ana ika tɛare ɔnina.\n10Gɔ Ɣaa kpabo tɛare ɔfɛ̃ ɔ̃ kadadã ne, iwãmi siare nɛ nto ifiɛ lɛ kaka ga matsue ɔkpase ibɔrɛ i kato ibo i siwore gu atubu ɔɖuɖu ika tɛare ame. 11Iwami nɛgbe iyere nɖe kudziri gɔ mba ɔɖo. Siwore ika tɛare ame ndu ɔbara ɔɖoɖo fiɛ kabiɛtɛ ana ɔbo i me ame gɔ itã sɔ maturi gbodzoo ɔkpi.\n12Ne Ɣaa kpabo naare ɔfɛ̃ ɔ̃ kadadã ne. Ɔluwɛ̃ ne, ira ɔ ɔwuĩ kuɣɛ̃ ika tɛare gu ɔgbaworeti ika tɛare gu awami ika tɛare ɔnyua ifiɛ. Nnɛgbe ɔtã sɔ ikpɛnɛ ika tɛare gu kasɛ̃ ika tɛare iisina ikpawaĩ.\n13Nwagbe kama ne, lonya finikpo ɔwɛ̃ to ɔfɛrɛrɛ i kato dzoroo fiɛ lonɔ ɔto ɔɣɛ teteree sɔ, “Ndzo, ndzo, ndzo miɖe mitã mi ma nsi i kayiiso, alasɔ kudadã tsɔra gɔ i Ɣaa makpabo itɛ ma lokuti aafɛ̃ ɔnyanyarĩ kuɖo.”


Ame Kukuwo Afɔ!\nÀɖo ŋku edzi be Gail, nyɔnu si ŋu míeƒo nu tsoe le nyati siwo do ŋgɔ dometɔ ɖeka me la, gblɔ be yemesusui be yeate ŋu ava dzudzɔ vevesese le ye srɔ̃, Rob, ƒe ku ta gbeɖe o. Ke hã ele mɔ kpɔm be yeagava kpɔe ake le xexe yeye si ƒe ŋugbe Mawu do la me. Egblɔ be: “Mawunyakpukpui si faa akɔ nam wue nye Nyaɖeɖefia 21:3, 4.” Afi ma gblɔ be: “Mawu ŋutɔ anɔ anyi kpli wo. Eye atutu aɖatsi sia aɖatsi ɖa le woƒe ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o. Nu siwo nɔ anyi tsã la nu va yi.”\nGail gblɔ be: “Akɔfafa gã aɖee ŋugbedodo sia nye nam. Mesea veve ɖe ame siwo ƒe ame veviwo ku evɔ womenya naneke tso mɔkpɔkpɔ si nye be woagate ŋu ava kpɔ woƒe lɔlɔ̃tɔwo ake ŋu o la nu.” Le ɖekawɔwɔ me kple Gail ƒe dzixɔsewo la, etsɔ eɖokui na faa le gome kpɔm le nya nyui gbɔgblɔ dɔa me hele nu ƒom tso Mawu ƒe ŋugbedodo si nye be “ku maganɔ anyi akpɔ o” la ŋu na amewo.\nHiob ka ɖe edzi be yeagava nɔ agbe ake\nÐewohĩ asesẽ na wò be nàxɔe se be ku maganɔ anyi o. Gake bu ŋutsu aɖe si ŋkɔe nye Hiob ŋu kpɔ. Eva dze dɔ vevie ŋutɔ. (Hiob 2:7) Togbɔ be ku dzro Hiob hã la, exɔe se be ŋusẽ le Mawu si be wòafɔ ye ɖe tsitre yeaganɔ agbe le anyigba dzi ake. Egblɔ kakaɖedzitɔe be: “Oo, ne ɖe nàɣlam ɖe Tsiẽƒe . . . ɖe! Àyɔm, eye matɔ na wò. Wò asinudɔwɔwɔ ƒe nu [adzro wò] vevie.” (Hiob 14:13, 15) Hiob ka ɖe edzi be yeƒe Mawu asusu ye eye wòadi vevie be yeafɔ ye ɖe tsitre.\nNu sia tututu wɔ ge Mawu le na Hiob kple ame gbogbo siwo xexlẽme meli na o la kpuie esime wòava trɔ anyigbaa wòazu paradiso. (Luka 23:42, 43) Biblia ɖo kpe edzi le Dɔwɔwɔwo 24:15 be “tsitretsitsi li” na kukuawo. Eye Yesu ka ɖe esia dzi na mí esi wògblɔ be: “Esia megawɔ mo yaa na mi o, elabena gaƒoƒo la gbɔna, esi me ame siwo katã le ŋkuɖodziyɔdowo me la ase eƒe gbe, eye woado go.” (Yohanes 5:28, 29) Hiob akpɔ ŋugbedodo ma me vava teƒe. Mɔnukpɔkpɔ asu esi be “eƒe ɖekakpuimeŋusẽ [nagaɖo] eŋu,” eye eƒe ŋutilã ‘azu yeye wu ale si wònɔ le eƒe ɖevime’ yi ɖe mavɔmavɔ me. (Hiob 33:24, 25) Esi Mawu kpɔ nublanui na ameƒomea ta la, nenema kee wòava eme na ame siwo katã akpɔ ŋudzedze ɖe ɖoɖo si Mawu wɔ be yeafɔ ame siwo ku la ɖe tsitre woava nɔ agbe le anyigba dzi la ŋu.\nNe èle nu xam le wò ame vevi aɖe ƒe ku ta la, ɖewohĩ nya siwo me míedzro la maɖe wò nuxaxaa ɖa keŋkeŋ ya o. Ke hã ne wò susu le Mawu ƒe ŋugbedodo siwo le Biblia me dzi la, mɔkpɔkpɔ vavã asu asiwò eye wòana ŋusẽ yeye nàɖo ŋuwò.—1 Tesalonikatɔwo 4:13.\nÀdi be yeasrɔ̃ nu geɖe wu tso ale si nàwɔ ado dzi ne èle wò ame vevi aɖe si ku fam ŋua? Alo ɖe nyabiase bubu siwo do ƒome kple nya sia abe, “Nu ka tae Mawu ɖe mɔ vɔ̃ɖinyenye kple fukpekpe li ɖo?” ene le asiwòa? Ekema míeɖe kuku, yi míaƒe Internet nyatakakadzraɖoƒe si nye jw.org/ee be nàkpɔ Biblia ƒe ŋuɖoɖo fakɔnamewo le afi ma.


“Ame kae nye nunyala kple nugɔmesela le mia dome? Netsɔ tufafa si tso nunya me la ɖe eƒe dɔwɔwɔwo fia to eƒe agbenɔnɔ nyui me.”—YAK. 3:13.\n1, 2. Nya kae míate ŋu agblɔ ku ɖe ame geɖe siwo wobuna nunyalawoe la ŋu?\nAME kae nèbuna be enye nunyala vavã? Ðewohĩ dziwòlawo, ame tsitsi aɖe, alo kɔledzi nufialagã aɖe yea? Ame siwo dome nènɔ tsi kple nɔnɔme siwo me nèto ate ŋu akpɔ ŋusẽ ɖe wò nukpɔsusu ku ɖe ame si nye nunyala ŋu la dzi. Ke hã, Mawu ƒe nukpɔsusu koŋ ye nɔa vevie na Mawu subɔlawo ya.\n2 Menye ame siwo katã xexea bua nunyalawoe nye nunyalawo le Mawu ŋkume o. Le kpɔɖeŋu me, Hiob ƒo nu kple ame aɖewo siwo bua wo ɖokuiwo be yewogblɔa nya siwo me nunya le, gake eƒo nya ta be: ‘Nyemekpɔ nunyala aɖeke le mia dome o.’ (Hiob 17:10) Apostolo Paulo gblɔ ku ɖe ame aɖewo siwo gbe Mawu ŋuti sidzedze la ŋu be: “Togbɔ be wogblɔna be yewonye nunyalawo hã la, wozu bometsilawo.” (Rom. 1:22) Eye Yehowa ŋutɔ hã gblɔ kã to nyagblɔɖila Yesaya dzi be: ‘Baba na ame siwo bua wo ɖokui nunyalawoe, eye wonye nugɔmeselawo le woawo ŋutɔwo ŋkume.’—Yes. 5:21.\n3, 4. Nu kae hiã hafi ame nanye nunyala vavã?\n3 Edze ƒãa be, ehiã be míanya nu si naa ame nyea nunyala vavã, si wɔnɛ be Mawu kpɔa ŋudzedze ɖe eŋu. Lododowo 9:10 na míenya esia be: ‘Yehowa vɔvɔ̃ enye nunya ƒe gɔmetoto, eye sidzedze kɔkɔetɔ la enye gɔmesese.’ Ele be Mawu vɔvɔ̃ nyuitɔ nanɔ ame si nye nunyala me, eye wòade bubu Eƒe dzidzenuwo ŋu. Gake lɔlɔ̃ ɖe edzi be Mawu li eye be dzidzenuwo le esi ɖeɖe mesɔ gbɔ o. Nusrɔ̃la Yakobo de dzi ƒo na mí be míabu esia ŋu. (Xlẽ Yakobo 3:13.) De dzesi nyagbɔgblɔ si nye: ‘Neɖe eƒe dɔwɔwɔwo fia to eƒe agbenɔnɔ nyui me.’ Ele be nunya vavãtɔ nadze le wò gbe sia gbe nuwɔna kple nyagbɔgblɔwo me.\n4 Nunya vavãtɔ bia be míabu nuwo ŋu nyuie ahatsɔ sidzedze kple nugɔmesese si su mía si la ade dɔwɔwɔ me dzidzedzetɔe. Nuwɔna kawoe aɖee afia be nunya ma ƒomevi le mía si? Yakobo yɔ nɔnɔme aɖewo siwo adze le ame siwo nye nunyalawo la ƒe nuwɔnawo me. * Nya kae wògblɔ si ate ŋu akpe ɖe mía ŋu be ƒomedodo nyui nanɔ mía kple míaƒe haxɔsetɔwo kpakple ame siwo menye nɔviwo o la dome?\nNuwɔna Siwo Dea Dzesi Nunyala Vavã La\n5. Aleke ame si nye nunyala vavã nɔa agbee?\n5 Abe ale si míegblɔe va yi ene la, Yakobo tsɔ nunya do ƒome kple agbenɔnɔ nyui. Esi wònye be Yehowa vɔvɔ̃ ye nye nunya ƒe gɔmetoto ta la, ame si nye nunyala dzea agbagba be yeanɔ agbe wòawɔ ɖeka kple Mawu ƒe mɔwo kpakple eƒe dzidzenuwo. Womedzi mí kple mawumenunya o. Ke hã, ate ŋu asu mía si to Biblia sɔsrɔ̃ kple ŋugbledede me. Esia akpe ɖe mía ŋu be míawɔ ɖe nu si wode dzi ƒo na mí le Efesotɔwo 5:1 be, “mizu Mawu srɔ̃lawo” la dzi. Zi ale si míenɔa agbe wòwɔa ɖeka kple ale si Yehowa wɔa nui la, zi nenemae míeɖea nunya fiana le míaƒe nuwɔnawo mee. Yehowa ƒe mɔwo kɔ boo wu amegbetɔwo tɔwo. (Yes. 55:8, 9) Eya ta ne míesrɔ̃a ale si Yehowa wɔa nui la, ame siwo menye nɔviwo o akpɔe be míeto vovo.\n6. Nu ka tae tufafa nye kpeɖodzi be ame nye mawumeme, eye nu kae nɔnɔme ma ɖeɖe fia bia?\n6 Yakobo ɖee fia be mɔ ɖeka si dzi míato aɖi Yehowa ye nye be míaɖe “tufafa si tso nunya” me afia. Togbɔ be Kristotɔ fatu wɔa nu dɔmefafatɔe hã la, le ɣeyiɣi ma ke me la, eléa dzidzenu dzɔdzɔewo me ɖe asi goŋgoŋ, si kpena ɖe eŋu be wòdana sɔna le eƒe nuwɔnawo me. Togbɔ be ŋusẽ si seɖoƒe meli na o ye le Mawu si hã la, efa tu, eya ta míevɔ̃na na tete ɖe eŋu o. Mawu ƒe Vi la ɖe Fofoa ƒe tufafa fia nyuie ale gbegbe be ete ŋu gblɔ be: “Miva gbɔnye, mi ame siwo katã le dagbadagbam, eye agba le mia wum la, eye mana gbɔdzɔe mi. Mitsɔ nye kɔkuti la ɖo mia ɖokui dzi, eye misrɔ̃ nu tso gbɔnye, elabena ame fafa menye, eye mebɔbɔ ɖokuinye ɖe anyi le dzi me, eye miakpɔ gbɔdzɔe na miaƒe luʋɔwo.”—Mat. 11:28, 29; Fp. 2:5-8.\n7. Nu ka tae míate ŋu agblɔ be Mose ɖo tufafa ƒe kpɔɖeŋu nyui aɖe ɖi na mí?\n7 Biblia ƒo nu tso ame aɖewo siwo ɖe tufafa alo dɔmefafa fia wòɖe dzesi la ŋu. Wo dometɔ ɖekae nye Mose. Togbɔ be enɔ agbanɔamedzinɔƒe gã aɖe hã la, wogblɔ tso eŋu be, ‘efa wu ame siwo katã nɔ anyigba dzi.’ (4 Mose 11:29; 12:3) Eye ɖo ŋku ŋusẽ si gbegbe Yehowa na Mose be wòana Eƒe lɔlɔ̃nu nava eme la dzi. Edze Yehowa ŋu be yeazã ame fatuwo atsɔ ana be yeƒe tameɖoɖowo nava eme.\n8. Aleke amegbetɔ madeblibowo ate ŋu aɖe “tufafa si tso nunya” me la afia?\n8 Edze ƒãa be, amegbetɔ madeblibowo ate ŋu aɖe “tufafa si tso nunya” me afia. Ke míawo ya ɖe? Aleke míawɔ aɖe nɔnɔme sia afia geɖe wu? Tufafa nye Yehowa ƒe gbɔgbɔ kɔkɔea ƒe kutsetsea ƒe akpa aɖe. (Gal. 5:22, 23) Míate ŋu ado gbe ɖa abia eƒe gbɔgbɔa, eye míadze agbagba vevie aɖe eƒe kutsetsea afia ahaka ɖe edzi be Mawu akpe ɖe mía ŋu be míafa tu. Míekpɔ nu si tae wòle be míawɔ esia ɖo la le hakpala la ƒe kakaɖedzinya siawo me be: ‘Mawu fiaa eƒe mɔ ame fatuwo.’—Ps. 25:9.\n9, 10. Agbagba kae wòhiã be míadze bene míate ŋu aɖe mawumetufafa afia, eye nu ka tae?\n9 Ke hã, abia agbagbadzedze geɖe be míate ŋu aɖe nɔnɔme sia afia geɖe wu. Le ame siwo dome míenɔ tsi ta la, esesẽna na mía dometɔ aɖewo be míafa tu. Gawu la, ame siwo dome míele ate ŋu ade adãwɔwɔ ƒe dzi ƒo, eye woanɔ gbɔgblɔm le kpɔɖeŋunyagbɔgblɔ nu be, “tsɔ dzo tsi dzo.” Ke hã, ɖe susu le nya sia mea? Ne nu sue aɖe lé dzo le wò aƒe me la, ɖe nàkɔ kerosene ɖe edzi be yeatsɔ atsii loo, alo tsi ye nàkɔ ɖe edzi? Kerosene kɔkɔ ɖe dzoa dzi agblẽ nya la ɖe edzi kura, gake ne èkɔ tsi ɖe edzi la, atsi. Nenema kee Biblia ɖo aɖaŋu na mí be: “Nyaŋuɖoɖo fafɛ tsia dziku nu; ke gbe da ɖe ame gbɔ nana dɔmedzoe flana.” (Lod. 15:1, 18) Ne eva dzɔ be hamea me tɔ aɖe loo alo ame si menye nɔvi o, do dziku na mí la, ɖe míate ŋu akpɔ ale si míaɖe nunya vavãtɔ afia to nuwɔwɔ tufafatɔe mea?—2 Tim. 2:24.\n10 Abe ale si míekpɔe va yi ene la, ame siwo dzi xexea ƒe gbɔgbɔ kpɔa ŋusẽ ɖo la mefaa tu alo nyea ŋutifafamewo o, eye womenɔa anyi kpoo hã o. Ame wɔadãwo kple dadalawo sɔŋ koe míekpɔna. Yakobo nya nu tso esia ŋu, eye wòxlɔ̃ nu hamea me tɔwo be woagaɖe mɔ gbɔgbɔ sia nakpɔ ŋusẽ ɖe wo dzi o. Nu bubu kawoe míate ŋu asrɔ̃ tso aɖaŋu si wòɖo la me?\nNuwɔna Siwo Dea Dzesi Bometsila La\n11. Nɔnɔme kawoe tsi tsitre ɖe mawumenunya ŋu?\n11 Yakobo ŋlɔ nu tso nɔnɔme siwo tsia tsitre ɖe mawumenunya ŋu tẽe la ŋu kã. (Xlẽ Yakobo 3:14.) Ŋuʋaʋã kple dzrehehe nye ŋutilãmenɔnɔmewo, ke menye gbɔgbɔ me tɔwoe o. Bu nu si dzɔna nenye be ŋutilãmenɔnɔmewo xɔ aƒe ɖi la ŋu kpɔ. Le egbegbe Yerusalem la, “Kristotɔwo” ƒe ƒuƒoƒo ade aɖewo kpɔa Yɔdo Kɔkɔe La Ƒe Sɔlemeha si le afi ma la dzi; wosusui be afi si wowu Yesu heɖii le ye wotu woƒe gbedoxɔa ɖo. Dzrehehe dzi ko wonɔna ɖaa. Le ƒe 2006 me la, Time magazine ƒo nu tso nane si dzɔ kpɔ esime saɖagaxɔmenɔlawo “wɔ dzre hena gaƒoƒo geɖe, . . . eye wotsɔ akaɖiti legbewo nɔ wo nɔewo ƒomee” la ŋu. Womegava kana ɖe wo nɔewo dzi o ale gbegbe be wotsɔ sɔlemexɔa ƒe safuiawo dzi kpɔkpɔ de Moslemtɔ aɖe si.\n12. Ne míewɔ nu le nunya me o la, nu kae ate ŋu adzɔ?\n12 Mele be dzrehehe sesẽ ma tɔgbi nanɔ Kristotɔ vavãwo ƒe hamea me kura o. Ke hã, blibomademade wɔnɛ ɣeaɖewoɣi be ame aɖewo tea tɔ ɖe woƒe nukpɔsusuwo dzi dzimesesẽtɔe. Esia ate ŋu ahe nyahehe kple dzrehehe avae. Apostolo Paulo de dzesi esia le Korinto hamea me, eya tae wòŋlɔ na wo be: “Esi ŋuʋaʋã kple dzre le mia dome ɖe, menye ŋutilãmemewoe mienye, hele zɔzɔm abe ale si ame bubuwo hã zɔnae ene oa?” (1 Kor. 3:3) Nɔnɔme wɔnublanui ma yi edzi le ƒe alafa gbãtɔ me hame ma me hena ɣeyiɣi aɖe. Eya ta ele be míanɔ ŋudzɔ be nɔnɔme ma tɔgbi nagage ɖe hame aɖeke me egbea o.\n13, 14. Gblɔ ale si woate ŋu aɖe ŋutilãmenɔnɔme afiae la ƒe kpɔɖeŋu.\n13 Aleke nɔnɔme ma tɔgbi ate ŋu age ɖe hamea me dzaa? Ate ŋu adze egɔme to nu sue aɖe dzi. Le kpɔɖeŋu me, ne wole Fiaɖuƒe Akpata tum la, amewo ƒe nukpɔsusu ate ŋu ato vovo le ale si woawɔ dɔae ŋu. Nɔvi aɖe ate ŋu anɔ nya hem nenye be womeda asi ɖe eƒe nukpɔsusu dzi o, eye ɖewohĩ anɔ nyatoƒoe tom tso nyametsotso siwo wowɔ la ŋu. Ate ŋu agbe gɔ̃ hã be yemagakpɔ gome le xɔtudɔa me o! Nɔvi si anɔ nu wɔm alea aŋlɔ be be zi geɖe la, ŋutifafa ƒe gbɔgbɔ si hamea me tɔwo ɖena fiana ye nana wowɔa hamea me dɔwo dea goe, ke menye aɖaŋu aɖe koŋ zazã ye o. Ame siwo ɖea tufafa fiana lae Yehowa yrana, ke menye dzrehelawo o.—1 Tim. 6:4, 5.\n14 Kpɔɖeŋu bubu ate ŋu anye be, hamemetsitsiwo kpɔe be hamemetsitsi aɖe si subɔ le hamea me ƒe geɖe la megaɖo Ŋɔŋlɔawo me nudidiwo gbɔ fifia o. Esi nutome sue dzikpɔla va srã wo kpɔ hekpɔe be woɖo aɖaŋu aɖewo koŋ na nɔvia va yi gake mewɔ asitɔtrɔ o la, eda asi ɖe hamemetsitsiwo ƒe ha ƒe nyametsotso si nye be woaxɔ dɔ le hamemetsitsi ma si la dzi. Aleke wòle be nɔviŋutsu ma nabu esiae? Ðe wòatsɔ ɖokuibɔbɔ kple tufafa axɔ nyametsotso si dzi hamemetsitsiwo katã da asi ɖo kple Ŋɔŋlɔawo me ɖaŋu siwo woɖo nɛ la ade eme, eye wòaɖoe kplikpaa be yeadze agbagba agaɖo Ŋɔŋlɔawo me nudidiawo gbɔ bene yeazu hamemetsitsi akea? Alo ɖe wòalé dziku ɖe dɔ me esi woxɔ mɔnukpɔkpɔ si nɔ esi tsã la le esi ta ahanɔ ŋu ʋãma? Nu ka tae nɔviŋutsu aɖe anɔ nu wɔm abe ɖe wògadze anye hamemetsitsi ene evɔ le nyateƒe me la, megadze hafi o? Ðe nunya manɔ eme wu be wòabɔbɔ eɖokui ahase nu gɔme oa!\n15. Nu ka tae nèkpɔe be aɖaŋuɖoɖo si tso gbɔgbɔ me si le Yakobo 3:15, 16 la le vevie ŋutɔ?\n15 Enye nyateƒe be nu bubu aɖewo ate ŋu adzɔ si ana be ame aɖe naɖe nɔnɔme sia tɔgbi tututu afia. Gake nu ka kee ɖadzɔ o, ele be míadze agbagba be nɔnɔme mawo nagage ɖe mía me o. (Xlẽ Yakobo 3:15, 16.) Nusrɔ̃la Yakobo yɔ nɔnɔme mawo be wonye ‘anyigba dzi tɔ,’ elabena wonye ŋutilãmenɔnɔmewo eye womeɖea gbɔgbɔmemenyenye fiana o. Wonye ‘lã tɔ,’ le esi wonye ŋutilãmenudzodzro siwo sɔ kple esiwo nuwɔwɔ mabutamewo ɖena fiana la ta. Nɔnɔme siawo nye ‘gbɔgbɔ vɔ̃wo tɔ,’ elabena woɖea nɔnɔme siwo le Mawu ƒe futɔ siwo nye gbɔgbɔwo si la fiana. Aleke gbegbe masɔ be Kristotɔwo naɖe nɔnɔme mawo afia o enye esi!\n16. Asitɔtrɔ kawoe wòate ŋu ahiã be míawɔ, eye aleke míawɔ akpɔ dzidzedze le esia wɔwɔ me?\n16 Anyo be hamea me tɔ ɖe sia ɖe nadzro eɖokui me akpɔ ɖa be nɔnɔme siawo dometɔ aɖe le ye me mahã, eye wòadze agbagba aɖee aƒu gbe. Ehiã be dzikpɔla siwo nye nufialawo le hamea me hã nadze agbagba aɖe nɔnɔme gbegblẽwo ɖa le wo ɖokuiwo me. Mele bɔbɔe be míawɔ esia dzidzedzetɔe o, le míaƒe blibomademade kple xexe sia ƒe ŋusẽkpɔɖeamedzi ta. Woate ŋu atsɔ esia wɔwɔ asɔ kple togbɛ aɖe si dzi ba le, eye wòle ɖiɖim la lialia. Ne naneke meli míalé o la, ɖeko míanɔ ɖiɖim anɔ megbemegbe yim. Ke hã, Biblia me ɖaŋuɖoɖowo me léle ɖe asi sesĩe kple kpekpeɖeŋu si Mawu ƒe hame si le anyigba bliboa dzi nana akpe ɖe mía ŋu míaɖe zɔ ayi ŋgɔgbe.—Ps. 73:23, 24.\nNɔnɔme Nyui Siwo Nunyala Dina Be Yeaɖe Afia\n17. Zi geɖe la, aleke nunyala wɔa nu ne nu vɔ̃ɖi wɔwɔ ƒe tetekpɔ dze ŋgɔe?\n17 Xlẽ Yakobo 3:17. Aɖe vi na mí ŋutɔ ne míedzro nɔnɔme nyui siwo dona tso “nunya si tso dziƒo” ɖeɖe fia me la me. Be míanɔ dzadzɛ bia be míaƒe nuwɔna kple susu me nanɔ kɔkɔe, eye ɖiƒoƒo aɖeke naganɔ wo ŋu o. Ele be míatsi tsitre ɖe nu vɔ̃ɖi wɔwɔwo ŋu enumake. Ele be esia wɔwɔ nanye nu si vana le eɖokui si. Ðewohĩ ède dzesii be míaƒe ŋkuwo ŋutɔ miana enumake ne nane di be yeage ɖe wo dzi. Enye nu si dzɔna le eɖokui si, mehiã be míabu eŋu hafi o. Nenema kee wòle be wòanɔ ne wotsɔ nu vɔ̃ɖi wɔwɔ te mí kpɔe. Ele be míaƒe agbe dzadzɛ nɔnɔ kple míaƒe dzitsinya si míetsɔ Biblia na hehee la naʋã mí be míatsi tsitre ɖe nu vɔ̃ɖi wɔwɔ ŋu enumake. (Rom. 12:9) Ame siwo wɔ nu alea ƒe kpɔɖeŋu geɖewo le Biblia me na mí. Wo dometɔ aɖewoe nye Yosef kple Yesu.—1 Mose 39:7-9; Mat. 4:8-10.\n18. Nu kae wòfia be (a) woanye ŋutifafame? (b) woanye ame si wɔa ŋutifafa?\n18 Mawumenunya bia hã be míanye ŋutifafamewo. Esia bia be míaƒo asa na adãwɔwɔ, dzrehehe, alo nuwɔna siwo gblẽa ŋutifafa dome. Yakobo na numekɔkɔ geɖe ku ɖe esia ŋu esime wògblɔ be: “Woƒãa dzɔdzɔenyenyeku le ŋutifafa me na ame siwo wɔa ŋutifafa.” (Yak. 3:18) De dzesi nyagbɔgblɔ si nye “wɔa ŋutifafa.” Ðe wonya mí le hamea me be míenye ame siwo wɔa ŋutifafa alo be míenye ame siwo gblẽa ŋutifafa dome? Ðe masɔmasɔwo ɖoa mía kple amewo dome edziedzi, alo míedoa dziku kabakaba alo doa dziku na ame bubuwoa? Ðe míegblɔna be, ‘nye ya nenema ko mele, ele be miase egɔme nam,’ alo ɖe míedzea agbagba ɖokuibɔbɔtɔe be míaɖu nɔnɔme siwo ɖia ame bubuwo nu la dzia? Ðe wonya mí be míedzea agbagba ɣesiaɣi be míana ŋutifafa nanɔ mía kple amewo dome, eye míetsɔa vodada kena kaba heŋlɔnɛ bea? Mía ɖokui me dzodzro anukwaretɔe akpe ɖe mía ŋu míanya ne ehiã be míawɔ asitɔtrɔ aɖewo ale be míate ŋu aɖe mawumenunya afia.\n19. Aleke ame aɖe awɔ be woabui be enye nugɔmesela?\n19 Esi Yakobo nɔ nu ƒom tso nɔnɔme siwo ɖea nunya si tso dziƒo fiana ŋu la, eyɔ nugɔmeselanyenye hã ɖe eme. Ðe wonya mí be míesea nu gɔme na ame bubuwo nenye be woƒe nuwɔna metsi tsitre ɖe Ŋɔŋlɔawo me gɔmeɖose aɖeke ŋu o, eye míetea tɔ ɖe edzi be woawɔ nu siwo míawo míedi oa? Ðe wonya mí be míefa tu eye wòle bɔbɔe na amewo be woaƒo nu na mía? Nɔnɔme siawo ɖenɛ fiana be míesrɔ̃ ale si míanye nugɔmeselawo.\n20. Nu kae ado tso eme ne míeɖea mawumenɔnɔme siwo me míedzro fifi laa la fiana?\n20 Kpɔ ale si gbegbe hamea me nɔnɔ avivii ne nɔviŋutsuwo kple nɔvinyɔnuwo dzea agbagba be yewoaɖe mawumenɔnɔme siwo ŋu Yakobo ƒo nu tsoe la fia geɖe wu la ɖa! (Ps. 133:1-3) Kakaɖedzi le eŋu be, ne míefa tu, míenye ŋutifafamewo, eye míesea nu gɔme na mía nɔewo la, mía dome ƒomedodoa anyo ɖe edzi eye wòaɖo kpe edzi be “nunya si tso dziƒo” le mía si. Le nyati si kplɔe ɖo me la, míakpɔ ale si amewo bubu abe ale si Yehowa bua woe ene ate ŋu akpe ɖe mía ŋu le go sia me.\n^ mm. 4 Nya siwo Yakobo gblɔ kplɔe ɖo ɖee fia be hamemetsitsiwo, alo “nufialawo” ye nɔ susu me nɛ. (Yak. 3:1) Ele kokoko be ŋutsu siawo naɖo kpɔɖeŋu le mawumenunya ɖeɖe fia me, ke hã, mí katã míate ŋu asrɔ̃ nu tso aɖaŋuɖoɖo sia me.\n• Nu kae naa Kristotɔ zua nunyala vavã?\n• Aleke míawɔ aɖe mawumenunya afia geɖe wu?\n• Nɔnɔme kawoe dzena le ame siwo meɖea “nunya si tso dziƒo” fiana o la ŋu?\n• Nɔnɔme kawoe nèɖoe kplikpaa be yeatu ɖo geɖe wu?\nAleke dzrehehe ate ŋu awɔ age ɖe mía dome dzaa egbea?\nÐe nètsia tsitre ɖe nu vɔ̃ɖi wɔwɔ ƒe tetekpɔwo ŋu enumakea?


Keke Ðe Mɔfiafia Nyuitɔ Ŋu\nGbetakpɔxɔ—Tata Si Míesrɔ̃na | July 2006\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Moore Persian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nDECEMBER 18, ƒe 1810 mee. Zã nɔ dodom. Britaintɔwo ƒe Ƒudzisrafowo ƒe meli si woyɔna be HMS Pallas la bu mɔ le ƒu dzeagbo aɖe dzi le teƒe aɖe si gogo Scotland (Écosse) ƒe anyieheƒuta. Esi zã nɔ dodom eye sno hã nɔ dzadzam ta la, esesẽ na melia me dɔwɔlawo be woakpɔ mɔfiakaɖi siwo wohiã be melia nava dze dedie la. Kpɔ alesi woƒe dzi adze emee ɖa esi wova kpɔ akaɖi aɖewo mlɔeba heku melia ɖo ta wo gbɔ! Nublanuitɔea, menye mɔfiakaɖi siwo dim wonɔ lae o. Dɔwɔla siwo nɔ dɔ wɔm le afisi gogo ƒua ta la ƒe dzo siwo wodo boŋue. Pallas la lɔ kpe, eye wògbã keŋkeŋ. Melia me nɔla 11 no tsi ku. Ewɔ nublanui loo!\nVodada si Pallas kulawo wɔ lae na afɔkua dzɔ. Gake ɣeaɖewoɣi la, ƒudzidelawo ɖoa afɔku si lolo wu ema me—mɔfiakaɖi siwo flua ame gbɔe woɖoa tae. Le agbalẽ si nye Wrecks, Wreckers and Rescuers (Ʋugbagbã, Ʋugbãlawo, Kple Kpekpeɖeŋunalawo) ƒe nya nu la, wosia akaɖi siawo be woatsɔ aflu melikulawo be woaku melia to afisi kpewo le, ale be ne melia gbã la, ne woaha nusiwo le eme.\n‘Ŋɔŋlɔ Kɔkɔe Siwo Ate Ŋu Ana Nàkpɔ Agbe’\nAmesi di be yease nuwo gɔme hã doa go afɔku aɖewo siwo sɔ kple esi ƒudzidela mawo do goe. Ðewohĩ àxɔ nya aɖewo dzi ase, evɔ womakplɔ wò yi afi aɖeke o, alo ame aɖe aɖoe koŋ able wò. Afɔku le nu eve siawo katã me. Aleke nàwɔ akpɔ ɖokuiwò tae? Kpɔ egbɔ be teƒe nyui si ŋu kakaɖedzi lee nèle mɔfiamea dim tsoe. Ƒe 125 kple edzivɔe nye esia si magazine sia kafua Mawu ƒe Nya, Biblia, la be eyae naa mɔfiafia nyuitɔ kekeake si ŋu kakaɖedzi le, elabena eme nyawo nye ‘ŋɔŋlɔ kɔkɔe siwo ate ŋu ana nunya wò bena nàkpɔ agbe.’—Timoteo II, 3:15-17.\nGake hafi nàte ŋu axɔe ase be Biblia la naa mɔfiame si dzi woate ŋu aka ɖo la, anyo be nàkpɔe ɖa be emenyawo nye nyateƒe hã. (Psalmo 119:105; Lododowo 14:15) Àte ŋu aŋlɔ agbalẽ na magazine sia talawo faa ne èdi be yeanya nusi kpe ɖe ame miliɔn geɖe ŋu woxɔe se be Mawue na woŋlɔ Biblia vavã. Àte ŋu axlẽ agbalẽ si ƒe tanyae nye Agbalẽ si Nyo na Amesiame. * Nya geɖe le eme siwo ɖee fia be Biblia me nyawo nye nyateƒe, kakaɖedzi le wo ŋu, eye Mawue na woŋlɔe.\nEkema, nyateƒenya vevi siwo le ‘ŋɔŋlɔ kɔkɔe’ siawo me dometɔ aɖewo ɖe? Woawoe nye esiwo gbɔna.\nMawu Ŋusẽkatãtɔ ɖeka pɛ, si nye nuwo katã Wɔla, koe li. (Mose I, 1:1) Esi Mawue “wɔ nuwo katã,” eye wòna agbe mí tae míeli ɖo. (Nyaɖeɖefia 4:11) Esia tae eya ɖeka koe wòle be míasubɔ. Wɔla la gbɔe mɔfiame nyuitɔwo katã tso. (Psalmo 36:10; Yesaya 30:20, 21; 48:17, 18) Ŋkɔ ŋutɔŋutɔ le esi si wòdi be míazã. (Mose II, 3:15) Hebrigbe me ŋkɔ ma, si ƒe ŋɔŋlɔdzesiwoe nye YHWH la, dze zi 7,000 kloe le Biblia me. Ƒe alafa geɖee nye esia si woyɔnɛ le Eʋegbe me be “Yehowa.”—Psalmo 83:19.\nYehowa wɔ amegbetɔwo be woanɔ agbe tegbee le Paradiso me le anyigba dzi afisia. Etsɔ nɔnɔme siwo le eya ŋutɔ si la ƒe ɖe de amegbetɔwo hã me. Ena ŋutete siwo ana amegbetɔwo nase vivi le dzidzɔ me tegbee le anyigba dzi la wo. (Mose I, 1:26-28) Menye Mawu ƒe tameɖoɖoe wònye gbeɖe be amegbetɔwo nanɔ anyigba dzi ɣeyiɣi vi aɖe ko, eye ne wova dze emegbe la, yeakplɔ wo va ye ɖokui gbɔ, abe afima koe woayi hafi ƒomedodo nyui ate ŋu anɔ woa kplii dome ene o.\nMawu mewɔ ame aɖeke wònye ame vɔ̃ɖi o. Esi Mawu ƒe nuwɔwɔwo—amegbetɔwo kple mawudɔlawo siaa—dometɔ aɖewo zã tiatiawɔblɔɖe si Mawu na wo ɖe mɔ gbegblẽ nu hedze aglã ɖe eŋu ko hafi nuvɔ̃ va xexeame. (Mose V, 32:5) Mía dzila gbãtɔwo be yewo ŋutɔwo yewosu te atso nya me tso nusi nye nyui kple nusi nye vɔ̃ ŋu. (Mose I, 2:17; 3:1-5) Emae he ku vɛ na amegbetɔwo. (Mose I, 3:19; Romatɔwo 5:12) Be Yehowa nakpɔ nya siwo aglãdzedzea fɔ ɖe te gbɔ la, etiae be yeaɖe mɔ ɖe vɔ̃ɖinyenye ŋu vaseɖe ɣeyiɣi aɖe. Gake tame si wòɖo ɖe anyigba kple amegbetɔwo ŋu ya metrɔ o. (Yesaya 45:18) Amegbetɔwo agava nɔ agbe le Paradiso me ake ne wova kɔ anyigbaa ŋu.—Mateo 6:10; Nyaɖeɖefia 21:1-5.\nMenye Mawu Ŋusẽkatãtɔe Yesu Kristo nye o, ke boŋ Mawu ƒe Vie. Yesu Kristo ŋutɔ fia eyomedzelawo be woado gbe ɖa be: “Mía Fofo, si le dziƒowo! Wò ŋkɔ ŋuti nakɔ!” (Mateo 6:9) Megblɔ kpɔ gbeɖe be yesɔ kple Mawu o. Ðe wògblɔ boŋ be: ‘Fofo la lolo wum.’—Yohanes 14:28.\nYesu wɔa akpa vevi aɖe le Mawu ƒe tameɖoɖowo me vava me. Mawu dɔe wònye “kekeli . . . va xexeame, bena amesiame, si xɔa [edzi] sena la, manɔ viviti me o.” (Yohanes 12:46) Apostolo Petro gblɔ be, “menye ame bubu aɖeke me xɔxɔ la le o.” (Dɔwɔwɔwo 4:12) Nya sia le eme elabena Kristo ƒe ʋu xɔasia koe ana míakpɔ xɔxɔ. (Petro I, 1:18, 19) Yesu Kristo tsɔ eƒe agbe na tafee be yeaɖe ameƒomea tso nuvɔ̃ si dome míenyi tso mía dzila gbãtɔwo, Adam kple Xawa, gbɔ me. (Mateo 20:28; Timoteo I, 2:6) Mawu to Yesu dzi ɖe Eƒe lɔlɔ̃nu kple tameɖoɖo hã fia.—Yohanes 8:12, 32, 46, 47; 14:6; Dɔwɔwɔwo 26:23.\nMawu ɖo Fiaɖuƒe, alo dziɖuɖu, aɖe ɖe dziƒo, si me Yesu Kristo kple amesiwo wotia tso anyigba dzi aɖu fia le. Fiaɖuƒe sia ŋuti nya dze le Biblia katã me. Mawu bia tso dziɖula siawo si be woakpɔ egbɔ be wole yeƒe lɔlɔ̃nu wɔm le anyigba dzi abe alesi wòle le dziƒo ene. (Mateo 6:10) Mawu meɖoe le gɔmedzedzea me be ame aɖeke nayi dziƒo hafi o. Anyigba dzie wòtia na wo be woanɔ. Esi amegbetɔ wɔ nuvɔ̃ megbe la, Mawu wɔ ɖoɖo yeye aɖe. Eɖoe be yeatia amewo “tso to sia to kple gbegbɔgblɔ sia gbegbɔgblɔ kple du sia du kple dukɔ sia dukɔ me” be “woaɖu fia” kple Kristo le dziƒo. (Nyaɖeɖefia 5:9, 10) Eteƒe madidi o, Fiaɖuƒe ma “agbã” amegbetɔwo ƒe dziɖuɖuwo, siwo he fukpekpe kple vevesese geɖe vɛ na amewo la katã “eye wòagblẽ wo.”—Daniel 2:44.\nLuʋɔ la kuna. Biblia me nyateƒenya vevi sia na numekɔkɔ geɖe tso amegbetɔ kple mɔkpɔkpɔ si le esi le agbe me ŋu. Nyateƒenya sia ɖe nugɔmemasemase kple amebeble siwo na ame geɖe menya nɔnɔme si me tututu ame kukuwo le o hã ɖa.\nBiblia ƒe agbalẽ gbãtɔ gblɔ na mí be: ‘Yehowa Mawu tsɔ anyi mè ame, eye wògbɔ agbegbɔgbɔ ɖe eƒe ŋɔti me; ale ame la zu luʋɔ gbagbe.’ (Mose I, 2:7) Èse nya ma gɔmea? Luʋɔ menye nu makpɔmakpɔ aɖe si le amegbetɔ me o. Luʋɔ mele amegbetɔ me o. Eya ŋutɔe nye luʋɔa—si nye nusiwo le “anyi” si wotsɔ wɔe me kple agbeŋusẽ si tso Mawu gbɔ ƒe ƒuƒoƒo. Luʋɔ la kuna. Ne ame ku ko la, luʋɔ ye nye ema ku.—Mose I, 3:19; Nyagblɔla 9:5, 10.\nAmesiwo ku la agate ŋu agbɔ agbe ake to tsitretsitsia dzi. Ne ɣeyiɣi si ŋu Mawu ɖe mɔ vɔ̃ɖinyenye li nu va yi la, “amesiwo katã le yɔdowo me la, woase [Yesu ƒe] gbe; eye amesiwo wɔ nu nyuiwo la, woado go hena agbe ƒe tsitretsitsi, ke amesiwo wɔ nu vlowo la, hena ʋɔnudɔdrɔ̃ ƒe tsitretsitsi.” (Yohanes 5:28, 29; Dɔwɔwɔwo 24:15) Tsitretsitsia ana be alesi Mawu ɖoe le gɔmedzedzea me be ameƒomea nanɔ agbe le paradisonyigba dzi la ava eme.\nDzro Ŋɔŋlɔawo me Vevie Gbesiagbe\nÈkpɔ alesi nyateƒenya vevi siawo nyanya ate ŋu aɖe vi na wòa? Le ɣeyiɣi sesẽ siawo me la, sidzedze sia ate ŋu akpɔ tawò tso “aʋatsosidzedze” si kakam Satana Abosam le la me. Ewɔa eɖokui abe “kekeli ƒe dɔla” ene, eye eƒe dɔlawo wɔa nu “abe dzɔdzɔenyenye ƒe dɔlawo ene.” (Timoteo I, 6:20; Korintotɔwo II, 11:13-15) Biblia me sidzedze vavãtɔ ate ŋu akpɔ tawò tso aʋatso mɔfiafia siwo wotu ɖe xexeame “nunyalawo kple nugɔmeselawo,” amesiwo gbe “Yehowa ƒe nya,” ƒe nukpɔsusuwo dzi la me.—Mateo 11:25; Yeremya 8:9.\nEsi wònye nufiafia kple xexemenunya fluame geɖewo nɔ anyi le apostolo Yohanes ƒe ŋkekea me ta la, exlɔ̃ nu ƒe alafa gbãtɔ me Kristotɔwo be: ‘Migaxɔ gbɔgbɔ sia gbɔgbɔ dzi se o.’ Egblɔ be: “Mido gbɔgbɔawo kpɔ, nenye ɖe wotso Mawu gbɔ.” (Yohanes I, 4:1) Bu eŋu ale. Ne èse nya aɖe si ate ŋu akpɔ ŋusẽ ɖe wò agbe dzi vevie la, ɖe nàtsɔe ko be nyateƒee le esi nèsusu be yeate ŋu aka ɖe amesi gblɔe dzi taa? Ao ɖe! Àdi godoo be yeaku nyaa me nyuie hafi awɔ nu ɖe enu.\nEsi wònye Mawu na woŋlɔ agbalẽ si me nyateƒenya vevi siawo le ɖi na mí ta la, ele bɔbɔe be wò hã nàku nyateƒenya siawo me, ale be ‘nàdo nuwo akpɔ’ nyuie ahaka ɖe edzi be mɔfiame nyuitɔ dzi wɔmee yele. (Tesalonikatɔwo I, 5:21) Wokafu ame aɖewo le ƒe alafa gbãtɔ me elabena “wole ŋɔŋlɔawo me dzrom gbesiagbe” ale be woaka ɖe edzi be nusiwo srɔ̃m wonɔ la nye nyateƒe. (Dɔwɔwɔwo 17:11) Wò hã àte ŋu awɔ nenema ke. Ðe mɔ Biblia, si le “abe akaɖi, si le keklẽm le tsyɔtsyɔƒe ene” la nafia mɔ wò dedie. (Petro II, 1:19-21) Ne èwɔe alea la, ekema “wò asi atu sidzedze Mawu,” eye afia mɔ nyuitɔ wò.—Lododowo 2:5.\n^ mm. 6 Yehowa Ðasefowoe tae.\nMawu ƒe Nya le abe akaɖi ene\nMawu ƒe ŋkɔ ɖe?\nMɔkpɔkpɔ kae le amegbetɔwo si ɖe etsɔme ŋu?\nMawu Ŋusẽkatãtɔe Yesu nyea?\nAme kukuwo ƒe tsitretsitsi nye Biblia ƒe nufiafia veviwo dometɔ ɖeka\nDzidodo Hea Dzidzɔ Vɛ\n“Amesi Bua Mokaname La, Adze Nunya”\nWokpɔa Dzidzɔ Ðe Mawu ƒe Lɔlɔ̃nu Wɔwɔ Ŋu\n‘Nyemebui Kura be Nuwo Ava Yi Nam Nyuie Alea O’\nWodzi Wo Ðe Dukɔ Si Mawu Tia La Me\nSɔhɛwo, Mitiae Be Yewoasubɔ Yehowa\nEƒe Xɔse Doa Ŋusẽ Amewo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2006\nGBETAKPƆXƆ—TATA SI MÍESRƆ̃NA July 2006


1 Mose 14 | Biblia Le Internet Dzi | Xexe Yeye Gɔmeɖeɖe\nAbram xɔ na Lot (1-16)\nMelkizedek yra Abram (17-24)\n14 Le Sinar-fia+ Amrafel, Elasar-fia Ariok, Elam-fia+ Kedorlaomer+ kple Goim-fia Tidal ŋɔli la, 2 aʋa dzɔ ɖe fia siawo kpakple Sodom-fia+ Bera, Gomora-fia+ Birsa, Adma-fia Sinab, Zeboyim-fia+ Semeber kple Bela, si wogayɔna be Zoar ƒe fia dome. 3 Ame siawo katã wɔ ɖeka ho yi Sidim Bali+ la me, si nye Dzeƒu* la nu.+ 4 Ƒe wuieve sɔŋ wosubɔ Kedorlaomer, ke le ƒe wuietɔ̃lia me la, wodze aglã. 5 Eye le ƒe wuienelia me la, Kedorlaomer kple fia siwo le eŋu la va si Refaimtɔwo le Asterot-Karnayim, Zuzitɔwo le Ham, Emitɔwo+ le Save-Kiriatayim, 6 kple Horitɔwo+ le woƒe to Seir+ dzi, va se ɖe El-Paran, si gogo gbegbe la. 7 Eye wotrɔ heva En-Mispat si nye Kades,+ eye wosi Amalektɔwo+ ƒe nuto bliboa katã kple Amoritɔ+ siwo le Hazazon-Tamar+ hã. 8 Eye Sodom-fia, Gomora-fia, Adma-fia, Zeboyim-fia kple Bela, si wogayɔna be Zoar ƒe fia ho le aʋalɔgowo me, eye wodze aʋa ɖe wo ŋu le Sidim Bali la me, 9 ɖe Elam-fia Kedorlaomer, Goim-fia Tidal, Sinar-fia Amrafel, kple Elasar-fia+ Ariok ŋu; fia ene ɖe fia atɔ̃awo ŋu. 10 Ke aŋɔʋe geɖewo le Sidim Bali la me, eye esi Sodom kple Gomora-fiawo si yina la, woge dze aŋɔʋeawo me, eye ame susɔeawo si yi tonuto la me. 11 Eye aʋadziɖulawo lɔ Sodom kple Gomora ƒe nuwo katã kple woƒe nuɖuɖuwo katã dzoe.+ 12 Wokplɔ Abram nɔviŋutsu ƒe vi Lot si nɔ Sodom+ ɣemaɣi la hã dzoe, eye wolɔ eƒe nunɔamesiwo. 13 Emegbe ŋutsu aɖe sí va gblɔ nu si dzɔ la na Hebritɔ Abram. Ɣemaɣi la, etu eƒe agbadɔ ɖe Amoritɔ+ Mamre ƒe ati gãwo te. Mamre nye Eskol kple Aner+ nɔvi. Ame siawo bla nu kple Abram. 14 Ale Abram se be woɖe aboyo ye nɔvi.+ Eye wòƒo eƒe subɔviŋutsu xɔhehe siwo wodzi le eƒe aƒe me la nu ƒu; wole ame alafa etɔ̃ wuienyi, eye wòti wo yome yi keke Dan+ ke. 15 Eye le zã me la, ema eƒe aʋawɔlawo me, eye eya kple eƒe subɔviwo dze wo dzi hesi wo. Eye wòti wo yome yi keke Hoba si le Damasko ƒe dziehe ke. 16 Eye wòxɔ nuawo katã; exɔ nɔvia Lot kple eƒe nunɔamesiwo, nyɔnuawo kple ame bubuawo hã. 17 Esi Abram ɖu Kedorlaomer kple fia siwo le eŋu dzi hetrɔ gbɔna la, Sodom-fia yi ɖakpee le Save Bali, si woyɔna be Fiabali la me.+ 18 Eye Salem-fia+ Melkizedek+ tsɔ abolo kple wain vɛ; ame sia nye Mawu Dziƒoʋĩtɔ la ƒe nunɔla.+ 19 Eye wòyrae gblɔ be: “Mawu Dziƒoʋĩtɔ la, Ame si wɔ dziƒo kple anyigba,Nayra Abram; 20 Woakafu Mawu Dziƒoʋĩtɔ la,Ame si tsɔ wò futɔwo de asi na wò!” Eye Abram tsɔ nuawo katã ƒe ewolia nɛ.+ 21 Emegbe Sodom-fia gblɔ na Abram be: “Tsɔ ameawo* nam, ne wò ŋutɔ nàtsɔ nuawo.” 22 Ke Abram gblɔ na Sodom-fia be: “Mekɔ nye asi dzi le atam kam na Yehowa, Mawu Dziƒoʋĩtɔ la, Ame si wɔ dziƒo kple anyigba, 23 be nyemaxɔ wò naneke o, nyemaxɔ ka ʋuu keke ahayi afɔkpaka xɔ ge o, ne nàva gblɔ be, ‘Nyee na Abram zu kesinɔtɔ o.’ 24 Nyemaxɔ naneke o, negbe nu si ɖekakpuiawo ɖu xoxo la ko. Ke tsɔ Aner, Eskol kple Mamre,+ ame siwo yi kplim la, tɔ gome na wo.”


Habakuk 3 | Biblia Le Internet Dzi | Xexe Yeye Gɔmeɖeɖe\nNyagblɔɖila la do gbe ɖa be Yehowa nade nu nyaa me (1-19)\nMawu axɔ na eƒe amesiaminawo (13)\nAseyetsotso ɖe Yehowa ŋu togbɔ be xaxa li hã (17, 18)\n3 Nyagblɔɖila Habakuk ƒe gbedodoɖa si nye konyifaha: 2 Oo Yehowa, mese nya le ŋuwò. Oo Yehowa, wò dɔwɔwɔ na vɔvɔ̃ ɖom. Gbɔ agbe wò dɔwɔwɔ le ƒeawo me!* Ðee fia le ƒeawo me.* Ðo ŋui nàkpɔ nublanui le wò dzikudoɣi.+ 3 Mawu tso Teman va,Eye Kɔkɔetɔ la tso Paran+ To dzi. (Sela)* Eƒe bubu xɔ dziƒowo keŋ;+Eye eƒe kafukafu yɔ anyigba dzi taŋ. 4 Eƒe keklẽ le abe ɣe ƒe keklẽ ene.+ Keklẽ eve do tso eƒe asi me,Afi si eƒe ŋusẽ be ɖo. 5 Dɔvɔ̃ dze eŋgɔ,+Eye asrãdɔ sesẽ le eƒe afɔɖeɖewo yome. 6 Etɔ ɖi heʋuʋu anyigba la.+ Ekpɔ nu, eye wòna dukɔwo dzo nyanyanya.+ Blematowo kaka keŋkeŋ,Eye gbe aɖe gbe togbɛwo ŋe dze eme.+ Aleae eƒe mɔwo le tso keke blemablema ke. 7 Mekpɔ Kusan ƒe agbadɔwo le xaxa me. Midian-nyigba ƒe agbadɔvɔwo dzo nyanyanya.+ 8 Oo Yehowa, tɔsisiwo ŋue dzi le kuwòm helĩhelĩ ɖoa,Tɔsisiwo ŋuea? Alo atsiaƒu ŋue nèdo dɔmedzoe ɖoa?+ Elabena èdo wò sɔwo;+Wò tasiaɖamwo ɖu aʋa dzi.*+ 9 Èɖe wò dati ɖe go hena wòsɔ gbe. Woka atam ɖe wò atikplɔawo* ŋu.* (Sela) Ètsɔ tɔsisiwo ma anyigba lae. 10 Towo kpɔ wò, eye wodzo kpekpekpe le vevesese me.+ Tsi gã dza hesi va yi. Tsi goglo la ɖe gbe.+ Eye wòdo eƒe alɔwo ɖe dzi. 11 Ɣe kple ɣleti tɔ ɖe wo nɔƒe le dziƒo ɖaa.+ Wò aŋutrɔwo lũ ʋɔ abe kekeli ene.+ Wò akplɔ ƒe dzodada teƒe mekɔ o. 12 Èzɔ to anyigba la dzi le dɔmedzoe helĩhelĩ me. Èfanya dukɔwo le dziku me. 13 Èho be nàxɔ na wò dukɔ, be nàɖe wò amesiamina la. Ègbã ame vɔ̃ɖi ƒe aƒe la ƒe tatɔ gudugudu. Etsi ƒeƒle tso gɔmeɖoanyi dzi va se ɖe etame.* (Sela) 14 Ètsɔ eya ŋutɔ ƒe aʋawɔnuwo* ŋɔ ta na eƒe aʋawɔlawoEsi wonyè zi va be yewoakam ahlẽ. Wotso aseye be yewoavuvu wɔnamanɔŋutɔ la le bebeme. 15 Ètsɔ wò sɔwo to atsiaƒu la me,To tɔ gã gbanaa dzeagbowo me. 16 Mesee, eye nye lãme ƒo;*Esi mese nyaa la, nye nuyiwo nɔ ƒoƒom. Nyunyɔ ɖo nye ƒuwo me;+Nye afɔwo nɔ ƒoƒom le tenye. Ke hã, menɔ anyi kpoo lala xaxagbe la,+Elabena egbɔna dukɔ siwo tso ɖe mía ŋu la dzi. 17 Togbɔ be gboti maƒo se o,Eye wainkawo matse o;Togbɔ be amiti mawɔ o,Eye agblewo* mana nuɖuɖu o;Togbɔ be alẽwo avɔ keŋ le kpo me,Eye nyi aɖeke manɔ nyikpowo me o hã la; 18 Nye ya matso aseye ɖe Yehowa ŋu;Makpɔ dzidzɔ ɖe nye xɔname ƒe Mawu la ŋu.+ 19 Aƒetɔ Dziɖulagã Yehowae nye nye ŋusẽ;+Ana nye afɔwo nanɔ abe zinɔ tɔ ene,Eye wòana mazɔ le kɔkɔƒewo.+\n^ Agate ŋu afia, “le mía ŋɔli.”\n^ Alo, “nye xɔname.”\n^ Agate ŋu afia, “akplɔwo.”\n^ Agate ŋu afia, “Wogblɔ tokɔawo ƒe atamkakawo.”\n^ Egɔmeɖeɖe tẽe, “va se ɖe kɔ gbɔ.”\n^ Egɔmeɖeɖe tẽe, “atikplɔwo.”\n^ Egɔmeɖeɖe tẽe, “nye dɔme ʋuʋu.”\n^ Alo, “toŋugblewo.”


“Ne míekpɔ ta na ‘ale si’ míawɔ akpɔ míaƒe nuhiahiãwo gbɔ, eye kesinɔnu siwo ŋu míebu kpɔ be woasu mía si o, abe xɔmefamɔ̃, CD ƒomɔ̃ nyuitɔ kekeake, kple atikutsetse nyuiwo ɖuɖu le ƒe bliboa me ene, va ƒo xlã mí gɔ̃ hã la, míegadina kokoko be míanya ‘nu si tututu tae’ míele agbe ɖo. Nu ka ta míanɔ hloloe tsom dzodzro alea? Taɖodzinu kae le eŋu?” —David G. Myers, si nye susuŋutinunyafialagã le Hope College, Holland, Michigan, U.S.A.\nALEKE nàɖo biabia siwo nufialagã sia fɔ ɖe te la ŋui? Ame aɖewo abia be ɖe wòhiã be ame nagblẽ ɣeyiɣi ɖe ŋuɖoɖoawo didi ŋu hã. Gake ɖeko aɖabaŋeŋe ƒu biabia mawo ƒe ŋuɖoɖowo didi dzi le abe aɖabaŋeŋe ƒu kpekui aɖe si ge ɖe afɔkpa me na wò dzi ene—àte ŋu ayi wò azɔlia zɔzɔ dzi ya, gake àse veve geɖe.\nNe èbia ɖokuiwò kpɔ be tameɖoɖo kae le agbea ŋu hã la, ke nyae be menye ye ɖekae tsi dzi ɖe nya sia ŋu o. Le Agbe Nyui Nɔnɔ Ŋuti Numekuku Le Xexea Me, si nye agbenɔnɔ ŋuti dzidzenuwo ƒe numekuku gãtɔ kekeake siwo wowɔ kpɔ la dometɔ ɖeka ƒe nya nu la, ame siwo le “gɔmesese kple tameɖoɖo si le agbea ŋu” dim la ƒe xexlẽme le dzidzim ɖe edzi le dukɔ geɖe me.\nHafi wò susu me nadze akɔ anyi vavã la, ehiã be nàkpɔ ŋuɖoɖo na biabia vevi etɔ̃ siwo gbɔna.\nAfi kae nàkpɔ biabia vevi siawo ƒe ŋuɖoɖo siwo ŋu kakaɖedzi le la le? Nyati etɔ̃ siwo kplɔ esia ɖo ana ŋuɖoɖo siwo tso Mawu ƒe Nya, Biblia la me, ke menye esiwo wotu ɖe nususugblɔ alo xexemenunya dzi o, la wò. Míede dzi ƒo na wò be ne èle nyatiawo xlẽm la, xlẽ mawunyakpukpuiawo le wò Biblia me be wò ŋutɔ nàkpɔ nu si wògblɔ.\nAKPAA DZI: Ƒuta ƒe foto la: © Andoni Canela/age fotostock\nƉoe Ɖe Amewo Ɖoe Ɖe Amewo Ŋuɖoɖodidi Na Agbemebiabia Veviwo\nw08 2/1 axa 2-3


GBE BUBU Afrikaans Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Hindi Hungarian Indonesian Italian Japanese Kannada Korean Latvian Lithuanian Marathi Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Tagalog Telugu Thai Ukrainian\nƲUƲUDEDIWO nɔa yame siwo míaƒe ŋku mekpɔna o. Gake ne ɣe ƒe keklẽ aɖe to fesre nu la, woate ŋu akpɔ nusiwo menɔ dzedzem tsã o enumake. Ɣe ƒe keklẽ to fesrea nu naa amegbetɔ ƒe ŋku kpɔa ʋuʋudediawo le yame.\nGabu keklẽ si ame ƒe ŋku gbɔlo kpɔna wòdzena le amadede ɣi me alo si menɔa amadede aɖeke me o hã ŋu kpɔ. Nukae dzɔna ne gbafi le wɔwɔm wòle akasanu kple ɣea ƒe keklẽ? Míekpɔa anyieʋɔ si le amadede dzeaniwo me le tsia me abe ahuhɔ̃e tɔxɛ si maa kekeli ɖe amadede vovovowo me ene!\nLe nyateƒe me la, nu geɖe ƒo xlã mí siwo ne keklẽ aɖe klẽ ɖe wo dzi la, woɖea amadede vovovo siwo le nusi klẽ ɖe wo dzi me fiana si míaƒe ŋku kpɔna wònyea amadede aɖe. Le kpɔɖeŋu me, keklẽ si nye gbemu meklẽna tsoa gbe damawo ŋutɔ me o, ke boŋ gbea ɣlaa kekeli ƒe amadede vovovo siwo adze na ŋku la katã negbe gbemutɔ koe mete ŋu xɔna ɣlana o. Kekelia klẽna ɖe gbe la dzi gbã hafi gbea gbugbɔa amadede gbemutɔa ɖona ɖa míaƒe ŋku kpɔna, eye gbea dzena na mí amadede damae.\nAmegbetɔ ƒe Nukpɔmɔ̃wo Kpe Ðe Mía Ŋu\nLe ƒe siawo me la, míete ŋu le nu geɖe siwo ŋku gbɔlo mete ŋu kpɔna o kpɔm to egbegbe nutovɛwo dzi. Míate ŋu atsɔ nusuekpɔmɔ̃ si mede ŋgɔ akpa o akpɔ tsigege toŋ si me nugbagbe aɖeke medze le o me akpɔe be tsia me yɔ fũ kple nugbagbe ƒomevi vovovowo. Eye wokpɔe to nusuekpɔmɔ̃ me be taɖa ɖeɖi, si ne míetsɔ ŋku gbɔlo kpɔe eƒe afisiafi sɔna eye wòzrɔ̃na la, eŋu le ƒlatsaa eye wònɔa glidzaglidza. Nusuekpɔmɔ̃ siwo de ŋgɔ ŋutɔ ate ŋu ana woakpɔ nuwo woalolo ɖe edzi zi gbɔ zi miliɔn ɖeka, si míate ŋu atsɔ asɔ kple posugagbalẽvi si akeke ɖe enu ava nɔ abe dukɔ sue aɖe ƒe lolome ene!\nFifia esi numekulawo zã nusuekpɔmɔ̃ siwo de ŋgɔ ŋutɔ la, wote ŋu kpɔ atɔm siwo le sue ale gbegbe la dometɔ ɖesiaɖe ƒe dzedzeme. Esia na wokpɔ alesi nanewo le ŋutɔŋutɔ, si amegbetɔ ƒe ŋku gbɔlo mete ŋu kpɔ o vaseɖe nyitsɔ laa, la dze sii.\nNenema ke ɖewohĩ míafɔ kɔ dzi akpɔ ɣletiviwo le yame le zã. Wo ame nenie míate ŋu akpɔ? Ne ede ƒã la, akpe ʋɛ aɖewo koe ŋku gbɔlo ate ŋu akpɔ. Gake esi wozã didiƒekpɔmɔ̃ si woto vɛ ƒe 400 kloe enye sia la, amewo va le ɣletivi gbogbo aɖewo kpɔm kpee. Emegbe le ƒe 1920 ƒe ƒeawo me la, Mount Wilson Numekuƒe ƒe didiƒekpɔmɔ̃ ɖee fia be ɣletivihatsotso bubuwo li le mía tɔ megbe eye be ɣletivi siwo xexlẽme meli na o yɔ woawo hã me fũ. Egbea to amegbetɔ ƒe mɔ̃ɖaŋumɔnu deŋgɔwo zazã me la, dzɔdzɔmeŋutinunyalawo bui be ɣletivihatsotso biliɔn gbogbo aɖewo li, siwo dometɔ geɖe me ɣletivi biliɔn alafa geɖewo le!\nEwɔ nuku ŋutɔ be didiƒekpɔmɔ̃wo ɖee fia be dometsotso gãwo le ɣletivi biliɔn gbogbo siwo le Milky Way ɣletivihatsotso si ƒe ɣletiviwo dzena abe ɖe woƒo ƒu ɖekae ene la dome. Nenema ke nusuekpɔmɔ̃ deŋgɔwo kpe ɖe ŋku gbɔlo ŋu wòkpɔe be le nyateƒe me la, nusiwo dzena abe nusiwo me dometsotso aɖeke mele o ene la nye atɔm siwo me dometsotsowo le ƒe ƒuƒoƒo.\nNusiwo Le Suesue Ale Gbegbe\nLe nu suetɔ kekeake si woate ŋu atsɔ nusuekpɔmɔ̃ si mede ŋgɔ akpa o akpɔ gɔ̃ hã me la, atɔm siwo sɔ gbɔ wu biliɔn ewo ye le eya hã me! Ke hã le ƒe 1897 me la, wogava kpɔe be nu wluiwlui siwo woyɔna be electron siwo nɔa xlã ƒom ye le atɔm la hã me. Emegbe wogava ke ɖe nucleus si le atɔm la ƒe titina si ŋu electron-wo nɔa xlã ƒomee la ŋu, eye wokpɔe be nu wluiwlui suesue bubuwo—neutron-wo kple proton-wo—esiwo lolo wu electron la le eya hã me. Atɔm nɔɖokuisi ƒomevi vovovo 88 siwo le anyigba dzi dometɔ ɖesiaɖe ƒe lolome sɔ, gake woƒe kpekpeme ya le vovovo elabena nu wluiwlui vevi etɔ̃ siawo nɔa agbɔ sɔm ɖe edzi vivivii le wo dometɔ ɖesiaɖe me.\nElectron–wo—le hydrogen-atɔm gome la, enyea electron ɖeka ko—trona le ya me ƒoa xlã nucleus si le atɔm ƒe titina zi gbɔ zi biliɔn nanewo le sɛkɛnd ƒe memama ɖe akpa miliɔn me ƒe ɖeka ɖesiaɖe me, esiae nana atɔm la dzena abe ɖe do mele eme o ene. Electron agbɔsɔsɔme si ade 1,840 kloe ƒe ƒuƒoƒoe anye proton alo neutron ɖeka ƒe kpekpeme. Proton kple neutron siaa le sue wu atɔm bliboa anɔ abe zi gbɔ zi 100,000 ene!\nBe nàte ŋu akpɔ alesi gbegbe mɔ le atɔm la me le susu me la, dze agbagba nàkpɔ dometsotso si gbegbe le hydrogen-atɔm ƒe nucleus kple atɔm la ƒe electron si ƒoa xlãe dome ɖa le susu me. Ne nucleus ma, si nye proton ɖeka ko, le abe tenis-bɔl ƒe lolome ene la, ekema eƒe electron si le totrom ƒo xlãe anɔ adzɔge tso egbɔ abe kilometa 3 ene!\nWogblɔ le nyatakaka aɖe si ku ɖe keke ɖe electron ŋu ƒe ƒe 100 xɔxɔzã ɖuɣi ŋu me be: “Metrɔna na ame geɖe be woaɖu azã na nane si ame aɖeke mekpɔ kpɔ o, eye womate ŋu akpɔe kple ŋku o gake wònye nusi si kpekpeme kple elektrikŋusẽ le—eye wònɔa totrom le eɖokui si la o. . . . Egbea la, ame aɖeke mekea ɖi le nukpɔsusu si nye be nusiwo míate ŋu akpɔ kple ŋku gbeɖe o li la ŋu o.”\nNusiwo Gale Suesue Wu Gɔ̃ Hã Li\nAtɔmgbãmɔ̃, siwo te ŋu dea dzo nu wluiwluiwlui siwo ƒo ƒu nye nu ɖeka me be wolɔa wo nɔewo sesĩe hegbãna la, wɔe be fifia dzɔdzɔmeŋutinunyalawo te ŋu kpɔ nusiwo le nucleus si le atɔm ƒe titina la me le mɔ sue aɖe nu. Ale wɔ wova ke ɖe nu siwo gale wluiwluiwlui wu kura ŋu, eye wona ŋkɔ masekpɔ siwo ŋu woŋlɔ nu tsoe la wo—wo dometɔ ʋɛ aɖewoe nye positrons, photons, mesons, quarks, kple gluons. Wole wluiwluiwlui ale gbegbe be nusuekpɔmɔ̃ deŋgɔtɔwo kekeake gɔ̃ hã mete ŋu kpɔa wo o. Gake to mɔ̃ tɔxɛ aɖewo siwo me wodea dzudzɔe kple esiwo me wodea futukpɔe kpakple nukpɔmɔ̃ siwo wotsɔ kpɔa alesi atɔm ƒe nucleus kea dzoe zazã me la, wote ŋu kpɔ woƒe anyinɔnɔ ƒe dzesiwo.\nFifia numekulawo kpɔ nusiwo ŋku mete ŋu kpɔna tsã o. To esia dzi la, wova le nusiwo woawo ŋutɔ wobu be wonye dzɔdzɔmeŋusẽ vevitɔ eneawo la gɔme sem—siwo nye nuheŋusẽ, elektrik ƒe nuheŋusẽ, kple nukliaŋusẽ eve siwo kpɔa ŋusẽ ɖe nu suesuewo dzi si woyɔna be ‘ŋusẽ si nu mesẽ akpa o’ kple ‘ŋusẽ si nu sẽ.’ Dzɔdzɔmeŋutinunyala aɖewo di vevie be yewoaku nusianu me si nye nusɔsrɔ̃ si woyɔna be “nusianuŋutinunya,” si wole mɔ kpɔm be ana yewoase xexeame katã gɔme le mɔ ɖeka aɖe si me nunya le nu, tso nu gãgãwo dzi va ɖo nu wluiwluiwo dzi.\nNukawoe míate ŋu asrɔ̃ tso nusi ŋku gbɔlo mate ŋu akpɔ o la kpɔkpɔ me? Eye aleke nusi ame geɖewo va nya la na woƒo nya tae? Nyati siwo kplɔe ɖo la ɖo nya siawo ŋu.\nNickel-atɔmwo (etame) kple platinum-atɔmwo ƒe dzedzeme\nƉoe Ɖe Amewo Ɖoe Ɖe Amewo Nusi ŋku Gbɔlo Mate Ŋu Akpɔ O\ng00 9/8 axa 3-4


2 Korintotɔwo 5 | Biblia Le Internet Dzi | Xexe Yeye Gɔmeɖeɖe (1984)\n5 Elabena míenya be ne wokaka míaƒe anyigba dzi xɔ, si nye agbadɔ sia, kura gɔ̃ hã la, xɔtutu si tso Mawu gbɔ la anɔ mía si, xɔ si wometsɔ asi tu o, si li tegbee le dziƒowo. 2 Elabena le nyateƒe me la, míeŋena le xɔ sia me, eye míele didim vevie be míado esi nye mía tɔ, si tso dziƒo la, 3 ale be ne míeva doe ŋutɔŋutɔ la, womakpɔ mí be míele amama o. 4 Le nyateƒe me la, mí ame siwo le agbadɔ sia me la míeŋena, eye agba le mía kpem; elabena míele didim be míaɖee ada ɖi o, ke boŋ be míado ekemɛa, bene agbe nami nu si kuna la. 5 Ke Mawue nye ame si dzra mí ɖo na nu sia, eye eyae na nu si ava va, si nye gbɔgbɔ la, ƒe kpeɖodzi sue aɖe mí. 6 Eya ta dzideƒo geɖe le mía si ɣesiaɣi, eye míenya be, zi ale si míaƒe aƒe kpɔtɔ le ŋutilã me la, míele Aƒetɔ la gbɔ o, 7 elabena xɔse mee míele zɔzɔm le, ke menye le nukpɔkpɔ me o. 8 Ke boŋ dzideƒo geɖe le mía si, eye edzroa mí boŋ, be míadzo le ŋutilã la me aɖanɔ Aƒetɔ la gbɔ. 9 Eya ta míeɖoa tame kplikpaa hã be, míele egbɔ alo míeɖale egbɔ o, míaƒe nu nadze eŋu. 10 Elabena ele be woana ame si ƒomevi mí katã míenye la nadze le Kristo la ƒe ʋɔnudrɔ̃zikpui la ŋgɔ, bene ame sia ame naxɔ nu si wòdze na, ɖe nu siwo wòwɔ le ŋutilã me la nu, le nu siwo wòwɔ la nu, eɖanye nyui alo vɔ̃ o. 11 Eya ta esi míenya Aƒetɔ la ƒe vɔvɔ̃ ta la, míeyia edzi fiaa nu ame bubuwo be woatrɔ woƒe susu, gake Mawu nya ame si míenye. Ke hã, mexɔe se be miaƒe dzitsinyawo kpe ɖe mia ŋu mienya ame siwo ƒomevi míenye. 12 Míegale mía ɖokui kafum na mi ake o, ke boŋ míele nu si ta miaƒo adegbe le mía ŋuti ɖo la nam mi, bene miate ŋu aɖo nya ŋu na ame siwo ƒoa adegbe le gotagome dzedzeme ŋuti, ke menye le dzi la ŋuti o. 13 Elabena ne míaƒe susu tɔtɔ la, Mawu tae; ne míele ŋute le susu me la, mia tae. 14 Elabena lɔlɔ̃ si le Kristo la si ƒonɛ ɖe mía nu, elabena aleae míekpɔe enye esi: be ame ɖeka ku ɖe wo katã ta; eye ale wo katã ku; 15 eye wòku ɖe wo katã ta, bene ame siwo le agbe la naganɔ agbe na wo ɖokuiwo azɔ o, ke na ame si ku ɖe wo ta, eye wofɔe ɖe tsitre la boŋ. 16 Eya ta tso fifia dzi la, míeganya ame aɖeke le ŋutilã nu o. Ne míenya Kristo le ŋutilã nu tsã hã la, míeganyae nenema azɔ o. 17 Eya ta ne ame aɖe le ƒomedodo me kple Kristo la, enye nuwɔwɔ yeye; nu xoxowo nu va yi, kpɔ ɖa! Nu yeyewo va li. 18 Gake nuwo katã tso Mawu gbɔ, eya ame si dzra mía kplii dome ɖo to Kristo dzi, eye wòtsɔ ame nɔewo dome dzadzraɖo ƒe subɔsubɔdɔ la de asi na mí, 19 si nye be Mawu to Kristo dzi nɔ woa kple xexe aɖe dome dzram ɖo, eye megabua woƒe vodadawo na wo o, eye wòtsɔ ame nɔewo dome dzadzraɖo ƒe nya la de asi na mí. 20 Eya ta míenye ame dɔdɔwo le Kristo teƒe, abe ɖe Mawu to mía dzi le kuku ɖem vevie ene. Abe Kristo teƒe nɔlawo ene la, míeɖea kuku be: “Mina woadzra mia kple Mawu dome ɖo.” 21 Ena ame si menya nu vɔ̃ o la zu nu vɔ̃* ɖe mía ta, bene míazu ame dzɔdzɔewo le Mawu ŋkume to eyama dzi.\n^ Alo “nu vɔ̃ vɔsa.”


Obadiya 1 | Biblia Le Internet Dzi | Xexe Yeye Gɔmeɖeɖe\nWoabɔbɔ Edom dadala la ɖe anyi (1-9)\nEdom ƒe ŋutasesẽ le Yakob ŋu (10-14)\nYehowa ƒe ŋkeke si dzi wòatso ɖe dukɔwo katã ŋu (15, 16)\nWoagaɖo Yakob ƒe aƒe la te (17-21)\nYakob afiã Edom abe dzo ene (18)\nFiaɖuƒe la azu Yehowa tɔ (21)\n1 Obadiya* ƒe ŋutega: Ale Aƒetɔ Dziɖulagã Yehowa gblɔ ɖe Edom+ ŋue nye esi: “Míese nya aɖe tso Yehowa gbɔ,Woɖo ame ɖe dukɔwo dome be: “Mitso, mina míadzra ɖo aho aʋa ɖe eŋu.’”+ 2 Kpɔ ɖa, mena nèle sue le dukɔwo dome;Wodo vlo wò vevie.+ 3 Wò dzi ƒe dadae ble wò,+Wò ame si le agato me,Eye nèle kɔkɔƒewo hele gbɔgblɔm le wò dzi me be:‘Ame kae atutum aƒu anyi?’ 4 Ne èwɔ nɔwòƒe ɖe dzi ʋĩi* abe hɔ̃ ene,Alo nèwɔ atɔ ɖe ɣletiviwo dome hã la,Matutu wò aƒu anyi tso afi ma,” Yehowa ye gblɔe. 5 “Ne fiafiwoe dze dziwò, alo adzoblasuwoe va le zã me ɖe,(Aleke gbegbee woatsrɔ̃ wòe nye esi!)* Menye nu ale si nu dim wole koe woafi oa? Alo ne wainxalawoe ƒo ɖe dziwò la,Ðe womakpɔtɔ ɖe ɖi oa?+ 6 Oo, kpɔ ale si gbegbe wodi Esau ƒe amewo tsitotsitoe ɖa! Kpɔ ale si gbegbe wodi eƒe kesinɔnuwo heha woe ɖa! 7 Wonya wò ɖo ɖe keke liƒo dzi ke. Ame siwo katã bla nu kpli wò la ble wò. Ame siwo le ŋutifafa me kpli wò la ɖu dziwò. Ame siwo ɖua nu kpli wò la aɖo ɖɔ ɖe tewò,Ke màdze sii o. 8 Yehowa be:“Ðe nyematsrɔ̃ nunyalawo ɖa le Edom+Kple gɔmesese ɖa le Esau tonuto la me gbe ma gbe oa? 9 Oo Teman,+ ŋɔdzi alé wò aʋawɔlawo,+Elabena woawu wo dometɔ ɖe sia ɖe le Esau tonuto la me.+ 10 Ŋukpe anyè atsyɔ wò+Le ŋuta si nèsẽ le nɔviwò Yakob+ ŋu la ta,Eye woatsrɔ̃ wò ɖa tegbee.+ 11 Gbe si gbe nètɔ ɖe adzɔge,Gbe si gbe ame tutɔwo ɖe aboyo eƒe aʋakɔ,+Esime amedzrowo ge ɖe eƒe agbowo me, eye wodzidze nu+ ɖe Yerusalem dzi la,Wò hã èwɔ nu abe wo dometɔ ɖeka ene. 12 “Mele be nàkpɔ nu si dzɔ ɖe nɔviwò dzi le ŋkeke si vɔ̃ dzɔ ɖe edzi la kple dzidzɔ o,+Mele be nàkpɔ dzidzɔ le gbe si gbe Yuda viwo nɔ tsɔtsrɔ̃m o,+Eye mele be nàɖu fewu le wo ŋu le woƒe xaxagbe o. 13 Mele be nàge ɖe nye dukɔ ƒe agbo me le gbe si gbe vɔ̃ dzɔ ɖe edzi o,+Mele be nàfɔ ŋku ɖe xaxa si va edzi la dzi le gbe si gbe vɔ̃ dzɔ ɖe edzi la o,Eye mele be nàdo asi ɖe eƒe kesinɔnuwo gbɔ le gbe si gbe vɔ̃ dzɔ ɖe edzi o.+ 14 Mele be nàtɔ ɖe mɔ dzevee nu be yeawu eƒe sisilawo o,+Eye mele be nàtsɔ eƒe ame siwo tsi agbe la ade asi le xaxagbe+ o. 15 Elabena Yehowa ƒe ŋkeke si dzi wòatso ɖe dukɔwo katã ŋu la tu aƒe.+ Ale si nèwɔ la, nenemae woawɔ wò hã.+ Nu si tututu nèwɔ la kee woawɔ wò hã. 16 Elabena ale si mienɔ aha nom le nye to kɔkɔe la dzii la,Nenema kee dukɔwo katã anɔ nye dɔmedzoe la nom abe aha ene ɖaa.+ Woanoe aɖuɖɔ kplua gɔme ƒiaƒiaƒia,Eye woanɔ abe ame siwo medzɔ kpɔ o la ene. 17 Ke ame siwo si la anɔ Zion To la dzi,+Eye wòazu teƒe kɔkɔe;+Eye Yakob ƒe aƒe la axɔ nu siwo nye wo tɔ la.+ 18 Yakob ƒe aƒe la anye dzo,Yosef ƒe aƒe la anye dzoƒaɖe,Eye Esau ƒe aƒe la anye ahɔ̃liti,Woatɔ dzo wo woafiã.Esau+ ƒe aƒe la me tɔ aɖeke matsi agbe o;Elabena Yehowa ŋutɔe gblɔe. 19 Woaxɔ Negeb,* kple Esau+ tonuto la,Sefela* kple Filistitɔwo+ ƒe anyigba. Woaxɔ Efrayim-nyigba kple Samaria-nyigba,+Eye Benyamin axɔ Gilead. 20 Eye Israel-viwo, ame siwo woɖe aboyoe tso gli sia gbɔ la,+Axɔ nu siwo nye Kanaantɔwo tɔ la va se ɖe keke Zarefat+ ke. Eye Yerusalem ƒe aboyome siwo nɔ Sefarad la axɔ Negeb+ duwo. 21 Eye xɔnametɔwo ava Zion To la dzi,Ne woadrɔ̃ ʋɔnu Esau+ tonuto la,Eye fiaɖuƒe* la azu Yehowa+ tɔ.”\n^ Egɔmee nye, “Yehowa Subɔla.”\n^ Agate ŋu afia, “Ne èyi dzi ʋĩi.”\n^ Agate ŋu afia, “Nu ka gbegbee woagblẽ le ŋuwò?”\n^ Alo, “fianyenye.”


Saul—Israel-fia Gbãtɔ | Biblia Me Nusɔsrɔ̃wo Na Ðeviwo\nYehowa ɖo ʋɔnudrɔ̃lawo na Israel-viwo be woakplɔ wo gake wobia be woaɖo fia na yewo. Wogblɔ na Samuel be: ‘Fia le dukɔ siwo katã ƒo xlã mí la si. Míawo hã fia nenɔ mía si.’ Samuel kpɔe be esia mesɔ o eya ta edo gbe ɖa tso eŋu na Yehowa. Yehowa gblɔ nɛ be: ‘Menye wòe dukɔ la gbe o. Nye gbem wole. Gblɔ na wo be fia ate ŋu anɔ wo si, gake fiaa abia nu geɖe tso wo si.’ Ke hã, dukɔ la gblɔ be: ‘Mesesẽ o. Fia nenɔ mía si!’\nYehowa gblɔ na Samuel be ŋutsu aɖe si ŋkɔe nye Saul anye woƒe fia gbãtɔ. Esi Saul yi Samuel gbɔ le Rama la, Samuel kɔ ami ɖe tame nɛ tsɔ ɖoe fia.\nEmegbe la, Samuel ƒo Israel-viwo nu ƒu be yeaɖe woƒe fia yeye la afia wo. Gake wodi Saul ʋuu do kpoe. Ènya nu si taea? Elabe eyi vae be ɖe agbawo dome. Esi wokpɔ Saul mlɔeba la, wokplɔe do goe va tɔ ɖe ameawo titina. Saul kɔ wu ame sia ame eye wòdze ɖeka hã ŋutɔ. Samuel gblɔ be: ‘Mikpɔ ame si Yehowa tia la ɖa.’ Dukɔ la do ɣli be: ‘Fia nenɔ agbe tegbee!’\nLe gɔmedzedzea me la, Fia Saul ɖo to Samuel kple Yehowa siaa. Gake eva trɔ. Le kpɔɖeŋu me, mele be fia nasa vɔ o. Gbe ɖeka la, Samuel gblɔ na Saul be wòalala yeava, gake Samuel meva kaba o. Eya ta Saul tso nya me be ye ŋutɔ yeasa vɔa. Aleke Samuel wɔ nui? Egblɔ na Saul be: ‘Mele be nàgbe toɖoɖo Yehowa hafi o.’ Ðe Saul asrɔ̃ nu tso eƒe vodadaa mea?\nEmegbe esi Saul yi aʋa wɔ ge kple Amalektɔwo la, Samuel gblɔ nɛ be megana wo dometɔ aɖeke natsi agbe o. Gake Saul tiae be yemawu Fia Agag o. Yehowa gblɔ na Samuel be: ‘Saul gblẽm ɖi eye meɖoa tom o.’ Ete ɖe Samuel dzi vevie wògblɔ na Saul be: ‘Esi mègaɖoa to Yehowa o ta la, atia fia bubu ɖe tewòƒe.’ Esi Samuel trɔ be yeadzo la, Saul lé eƒe awu sesĩe eye Samuel ƒe awu la toga dze. Ale Samuel gblɔ na Saul be: ‘Yehowa dze fiaɖuƒe la le asiwò me.’ Yehowa atsɔ fiaɖuƒea ana ame si alɔ̃e ahaɖo toe.\n“Toɖoɖo nyo wu vɔsa.”—1 Samuel 15:22\nNyabiasewo: Nu kae Israel-viwo bia? Nu ka tae Yehowa gbe Saul be wòganye fia o?\nFia Saul Ƒe Biblia Gbalẽvi\nEsi Saul dze fiaɖuɖu gɔme la, ebɔbɔ eɖokui.


Adrɔ̃ Ʋɔnu Alẽwo Kple Gbɔ̃wo (Mateo 25:31-46) | Yesu Ƒe Agbemeŋutinya\nKristo Si Le Zi Dzi Adrɔ̃ Ʋɔnu Alẽwo Kple Gbɔ̃wo\nYESU DO LO KU ÐE ALẼWO KPLE GBƆ̃WO ŊU\nÐeko Yesu do lowo ku ɖe ɖetugbui leaƒe ewoawo kple talentoawo ŋu le Amitoa dzi vɔ koe nye esia. Esi wònɔ nya si apostoloawo biae tso eƒe anyinɔɣi kple nuɖoanyia ƒe nuwuɣi ƒe dzesia ŋu la ŋu ɖom la, aleke wòƒo eƒe nyaa tae? Edo eƒe lo mamlɛa na wo tso alẽwo kple gbɔ̃wo ŋu tsɔ ƒo etae.\nYesu dze lo si wòdo na wo la gɔme ale: “Ne Amegbetɔvi la va ɖo le eƒe ŋutikɔkɔe me, eye mawudɔlawo katã le eŋuti la, ekema abɔbɔ nɔ eƒe ŋutikɔkɔefiazikpui la dzi.” (Mateo 25:31) Yesu na eme kɔ ƒãa be yee nye ame si koŋ ŋu lododoa ku ɖo. Enuenu la, eyɔa eɖokui be “Amegbetɔvi la.”—Mateo 8:20; 9:6; 20:18, 28.\nƔekaɣie lododo sia me nyawo ava eme? Ava eme ne Yesu “va ɖo le eƒe ŋutikɔkɔe me” kple mawudɔlawo eye wòbɔbɔ nɔ “eƒe ŋutikɔkɔefiazikpui la dzi.” Do ŋgɔ la, egblɔ be ‘Amegbetɔvi la ava le dziƒolilikpowo dzi kple ŋusẽ kpakple ŋutikɔkɔe gã’ eye mawudɔlawo akpe ɖe eŋu. Ɣekaɣie esia adzɔ? ‘Le xaxa la megbe teti ko.’ (Mateo 24:29-31; Marko 13:26, 27; Luka 21:27) Eya ta lododo sia me nyawo ava eme le etsɔme ne Yesu va le ŋutikɔkɔe me. Nu kae wòava wɔ?\nYesu gblɔ be: “Ne Amegbetɔvi la va ɖo [la], woaƒo dukɔwo katã nu ƒu ɖe eŋkume, eye wòama amewo me tso wo nɔewo gbɔ, abe ale si alẽkplɔla maa alẽwo tso gbɔ̃wo gbɔe ene. Eye wòatsɔ alẽawo aɖo eƒe ɖusime, ke atsɔ gbɔ̃awo ya aɖo eƒe miame.”—Mateo 25:31-33.\nYesu gblɔ tso alẽawo, siwo ŋu wòkpɔ ŋudzedze ɖo la ŋu be: “Ekema Fia la agblɔ na ame siwo le eƒe ɖusime la be: ‘Miva, mi ame siwo Fofonye yra, minyi Fiaɖuƒe si wodzra ɖo ɖi na mi tso xexea ƒe gɔmeɖoanyiɣi la dome.’” (Mateo 25:34) Nu ka tae alẽawo ƒe nu adze Fia la ŋu?\nFia la ɖe eme be: “Dɔ wum, eye miena num meɖu; tsikɔ wum, eye miena tsim meno. Menye amedzro, eye miexɔm nyuie; menɔ amama, eye miena awum medo. Medze dɔ, eye miekpɔ dzinye. Menɔ gaxɔ me, eye mieva kpɔm ɖa.” Esi alẽawo, siwo nye ‘ame dzɔdzɔeawo’ bia be mɔ ka nue yewowɔ nu siawo le hã la, eɖo eŋu be: “Zi ale si miewɔe na nɔvinye suetɔ siawo dometɔ ɖeka ko la, nyee miewɔe na.” (Mateo 25:35, 36, 40, 46) Menye dziƒoe wowɔ nyui siawo le o, elabena dɔnɔwo kple dɔwuitɔwo mele dziƒo o. Esiawo nye nyui siwo wowɔ na Kristo nɔvi siwo le anyigba dzi.\nKe gbɔ̃awo, siwo wòtsɔ ɖo eƒe miame ya ɖe? Yesu gblɔ be: “Eye Fia la agblɔ na ame siwo le eƒe miame hã be: ‘Mite ɖa le gbɔnye, mi ame siwo woƒo fi de, miyi ɖe dzo mavɔ si wodzra ɖo ɖi na Abosam kple eƒe dɔlawo la me. Elabena dɔ wum, ke miena num meɖu o; eye tsikɔ wum, ke miena tsim meno o. Menye amedzro, ke miexɔm nyuie o; menɔ amama, ke miena awum medo o; medze dɔ, eye menɔ gaxɔ me, ke mielé be nam o.’” (Mateo 25:41-43) Gbɔ̃awo dze na ʋɔnudɔdrɔ̃ sia, elabena womewɔ nu ɖe Kristo nɔvi siwo le anyigba dzi la ŋu nyuie o, evɔ ele be woawɔe hafi.\nApostoloawo kpɔe be ʋɔnu sia si woava drɔ̃ le etsɔme la me tsonuwo anɔ anyi tegbee. Yesu gblɔ na wo be: “Ekema [Fia la agblɔ] be: ‘Vavã mele egblɔm na mi be, zi ale si miewɔe na ame siawo dometɔ suetɔ ɖeka o ko la, miewɔe na nye hã o.’ Eye ame siawo ayi ɖe tsɔtsrɔ̃ mavɔ me, ke ame dzɔdzɔewo ya ayi ɖe agbe mavɔ me.”—Mateo 25:45, 46.\nNya siwo Yesu gblɔ tsɔ ɖo apostoloawo ƒe nyaa ŋu la ana eyomedzelawo nabu nya geɖe ŋu, eye wòakpe ɖe wo ŋu woalé ŋku ɖe woƒe nɔnɔmewo kple nuwɔnawo ŋu.\nLe lo si Yesu do ku ɖe alẽawo kple gbɔ̃awo ŋu me la, ame kae nye “Fia la,” eye ɣekaɣie lododoa me nyawo ava eme?\nNu ka tae woatso afia na alẽawo be woƒe nu dze Yesu ŋu?\nNu ka dzie woanɔ te ɖo adrɔ̃ ʋɔnu ame aɖewo be wonye gbɔ̃wo, eye nu kae ava dzɔ ɖe alẽawo kple gbɔ̃awo dzi?


Ŋutega Aɖe Si Do Ŋusẽ Ame (Marko 9)\nNU XƆASI SIWO LE MAWU ƑE NYA LA ME | MARKO 9-10\nŊutega Aɖe Si Do Ŋusẽ Ame\nBu ale si Yesu anya se le eɖokui me esi wòse Fofoa si le dziƒo gblɔ be eƒe nu dze ye ŋu le nɔnɔmetɔtrɔ ŋuti ŋutegaa me la ŋu kpɔ. Ðikeke mele eme o be esia do ŋusẽ Yesu le fu siwo wòva kpe la me. Ŋutega sia do ŋusẽ Petro, Yakobo kple Yohanes hã vevie. Ŋutegaa na woka ɖe edzi be Yesue nye Mesia la, eye ena wokpɔe be esɔ be yewoɖo toe. Le ƒe 32 megbe la, Petro gaɖo ŋku nudzɔdzɔ sia kple ale si wòna kakaɖedzi geɖe wu va le “nyagblɔɖinya” la ŋu la dzi.—2Pe 1:16-19.\nTogbɔ be míekpɔ ŋutega wɔdɔɖeamedzi sia teƒe o hã la, míele emevava ya teƒe kpɔm. Yesu nye Fia ŋusẽtɔ aɖe si le dzi ɖum fifia. Eteƒe madidi o ‘awu eƒe aʋadziɖuɖu la nu,’ eye esia aʋu mɔ be xexe si me dzɔdzɔenyenye xɔ aƒe ɖo la nava.—Nyɖ 6:2.\nAleke Biblia me nyagblɔɖiwo me vava do ŋusẽ wò xɔsee?


Biblica® Se aɖeke mebla Biblia zazã o Agbenya La™ Dɔwɔwɔwo 28\nWoxɔ mí nyuie le Mɔlta\n1 Esi míekpɔ ɖeɖe megbe la, míeva nya be ƒukpo si woyɔna be Mɔlta la dzie míeva ɖo. 2 Ƒukpoa dzi tɔwo xɔ mí nyuie ŋutɔ. Esi tsi nɔ dzadzam eye vuvɔ nɔ wɔwɔm ta la, wodo dzo gã aɖe na mí be míaƒu.\n3 Esi Paulo fɔ nake wuwlui aɖewo be yeade dzoa me ko la, da vɔ̃ɖi aɖe do tso nake la me, le dzoxɔxɔ la ta, eye wòbla ɖe Paulo ƒe alɔnu. 4 Nu sia wɔ nuku, eye wòdo vɔvɔ̃ na ame siwo nɔ afi ma ŋutɔ, ale wogblɔ na wo nɔewo be, “Ame sia la, hlɔ̃dola vɔ̃ɖi aɖee wònye; togbɔ be metsi ƒu me ku o hã la, Mawu ƒe hlɔ̃biabia melɔ̃ be wòatsi agbe o.”\n5 Ke Paulo ʋuʋu da la le alɔnu ɖe dzo bibi la me, eye naneke mewɔe o. 6 Ameawo nɔ mɔ kpɔm be Paulo ƒe abɔ ate, eye wòadze anyi aku, ke esi wolala ʋuu nya aɖeke medzɔ ɖe edzi o la, wotrɔ woƒe susuwo hegblɔ be Paulo la, Mawu aɖe koko wòanye.\nPaulo ƒe nukunuwɔwɔwo\n7 Ƒukpo sia ƒe Mɔmefia ŋkɔe nye Publio, ame sia ƒe anyigba kple aƒe te ɖe ƒuta, afi si míeva ɖi go ɖo. Publio xɔ mí ɖe eya ŋutɔ ƒe aƒe me, hekpɔ mía dzi nyuie ŋkeke etɔ̃ sɔŋ. 8 Publio fofo ƒe lãme menɔ kɔkɔm tututu o, elabena asrã kple kpetadɔ nɔ fu ɖem nɛ. Paulo yi egbɔ, do gbe ɖa, heda asi ɖe edzi ale be eƒe lãme sẽ. 9 Enumake dɔnɔ siwo katã nɔ teƒea la va Paulo gbɔ, eye wòda gbe le wo katã ŋu. 10 Dzi dzɔ ƒukpoa dzi tɔwo ŋutɔ ale wotsɔ nunana ƒomevi geɖewo vɛ na mí, eye esi ɣeyiɣi de na mí be míadzo la, wodo agba na míaƒe tɔdziʋu la nyuie ŋutɔ kple nu siwo katã ava hiã mí le míaƒe mɔzɔzɔ la me.\nPaulo ɖo Roma\n11 Míenɔ Mɔlta ƒukpo la dzi ɣleti etɔ̃ hafi gadze mɔ. Míeɖo tɔdziʋu aɖe si woyɔna be Venɔviwo si tso Aleksandria, eye wòva tsi ƒukpoa dzi le vuvɔŋɔli la me. 12 Teƒe gbãtɔ si míetɔ ɖo lae nye Sirakusa, eye míenɔ afi ma ŋkeke etɔ̃. 13 Tso Sirakusa la, míeƒo xlã nu heyi Regio, eye tso afi ma la, ya aɖe ƒo ɖe mí tso anyigbeme gome, ale be le ŋkeke evea gbe la, míeva ɖo Puteoli, afi si míedo go xɔsetɔ aɖewo le. 14 Xɔsetɔ siawo di tso mía si vevie be míanɔ yewo gbɔ vie, ale míelɔ̃, nɔ wo gbɔ ŋkeke adre. Tso Puteoli la, míeɖo ta Roma.\n15 Esi xɔsetɔ siwo le Roma la se be míegbɔna la, wo dometɔ aɖewo va kpe mí le keke teƒe si woyɔna be Apioforo, eye wòdidi tso Roma gbɔ abe agbadroƒe blaenyi sɔŋ ene. Ame bubuwo hã va kpe mí le afi si woyɔna be, “Amedzrodzeƒe etɔ̃awo.” Teƒe sia hã didi tso Roma gbɔ abe agbadroƒe blaadre ene. Esi Paulo kpɔ xɔsetɔ siawo la, dzi dzɔe ŋutɔ; dzi ɖo eƒo, eye wòda akpe na Mawu.\n16 Esi míeva ɖo Roma la, asrafowo ƒe amegã si ƒe kpɔkplɔ te Paulo nɔ la ɖe mɔ na Paulo be ate ŋu adze afi sia afi si eya ŋutɔ lɔ̃. Ke woɖe asrafo aɖe kpe ɖe eŋu be wòadzɔ eŋu ɣe sia ɣi.\nPaulo gblɔ mawunya le Roma abe gamenɔla ene\n17 Le ŋkeke etɔ̃a gbe la, Paulo yɔ Yudatɔ siwo le Roma dua me la ƒo ƒu, eye wòƒo nu na wo gblɔ be, “Nɔvinyewo, edzɔ dzi nam be meva ɖo mia gbɔ afi sia. Medi be mianya be togbɔ be nyemewɔ naneke o, eye nyemeda le kɔnyinyi aɖeke dzi o hã la, Yudatɔ siwo le Yerusalem la lém, eye wotsɔm de asi na Roma dziɖuɖua ƒe ame dɔdɔ siwo le Yerusalem, be woadrɔ̃ ʋɔnum. 18 Esi míeyi ʋɔnua la, Roma dziɖuɖua ƒe ame dɔdɔwo mekpɔ vodada aɖeke le ŋunye o, eya ta wodi be yewoaɖe asi le ŋunye, elabena wokpɔ be nyemedze na ku abe ale si Yudatɔwo ƒe amegãwo dii ene o. 19 Ke esi mekpɔ be Yudatɔwo mekpɔ dzidzɔ le ale si wodrɔ̃ ʋɔnua ŋu o, eye wotsi tsitsre ɖe nyametsotsoa ŋu vevie ta la, nye hã megblɔ na ʋɔnua be metsɔ nye nya de asi na Kaisaro le Roma be wòadrɔ̃ ʋɔnum. 20 Nya sia tae meyɔ mi vɛ, be makpɔ mi, eye maƒo nu kpli mi ɖo; elabena Israel ƒe mɔkpɔkpɔ la ta woblam kple kɔsɔkɔsɔ sia ɖo.”\n21 Ameawo ɖo eŋu na Paulo be, “Míawo la, ame aɖeke megagblɔ wò nya aɖeke na mí kpɔ loo alo ŋlɔ agbalẽ ɖo ɖe mí tso Yudea le ŋuwò kpɔ o. Nɔvi Kristotɔ siwo tso Yerusalem va hã dometɔ aɖeke megblɔ nya aɖeke na mí tso ŋuwò kpɔ o. 22 Ke míadi be nàɖe wò xɔse la me na mí nyuie, elabena nu si míenya koe nye be, ame aɖeke media Kristotɔwo ƒe nya le teƒe aɖeke o.”\n23 Ale woɖo ŋkeke bubu na takpekpe, eye esi ŋkekea ɖo la, ame geɖewo va ƒo ƒu ɖe Paulo ƒe aƒe me. Paulo ɖe mawunya me na wo tsitotsito, le mawufiaɖuƒe la kple Yesu Kristo ŋu, tso Mose ƒe se la kple nyagblɔɖiawo me. Wonɔ takpekpea me tso ŋdi va se ɖe fiẽ ke. 24 Paulo ƒe nyawo sɔ to me na ame aɖewo, eye wotrɔ zu Kristotɔwo; ke ame aɖewo mexɔe se o. 25 Wodzro nyawo me le wo ɖokuiwo me ʋuu hafi kaka dzo. Ke nya si tsi to me na wo, eye wòɖe fu na wo dometɔ geɖewo lae nye esi Paulo gblɔ na wo be, “Gbɔgbɔ Kɔkɔe la ƒe nya si wògblɔ to Nyagblɔɖila Yesaya dzi la le eme tututu be,\n26 “ ‘Yi dukɔ sia gbɔ, eye nàgblɔ be,\n“Miaƒe towo ase nyawo, gake miase wo gɔme o.\nMiaƒe ŋkuwo akpɔ nu, gake miele si dze gee o.”\n27 Elabena miaƒe dziwo ku atri,\nmiaƒe towo sẽ, eye miesea nu o,\neye miemiã miaƒe ŋkuwo.\nNe menye nenema o la, miakpɔ nu, kple miaƒe ŋkuwo,\nase nu kple miaƒe towo,\nase nu gɔme kple miaƒe dziwo,\neye miatrɔ ɖe ŋunye, eye mada dɔ na mi.’\n28 “Eya ta medi be mianya be Mawu ƒe ɖeɖedɔ sia ɖo ame siwo menye Yudatɔwo o gbɔ, eye woaɖo toe.” [ 29 Esi wògblɔ esia la Yudatɔwo dzo, eye nyahehe geɖe ɖo wo dome.]\n30 Ke Paulo nɔ afi ma ƒe eve sɔŋ le xɔ si ta wòxe fe ɖo la me, eye ame geɖewo va nɔ ekpɔm ɖa le eƒe aƒe me. 31 Enɔ gbeƒã ɖem mawufiaɖuƒe la, nɔ nu fiam le Aƒetɔ Yesu Kristo ŋuti dzideƒotɔe, eye ame aɖeke mexea mɔ nɛ le esiawo katã wɔwɔ me o.


HOGBE HOGBE HOGBE: Togbui Sri ƒe Nuxlɔmenyawo Vinyewo, migaŋlɔe be o - EweGhana | EweGhana.Net Inspiring Our Culture\nHOGBE HOGBE HOGBE: Togbui Sri ƒe Nuxlɔmenyawo Vinyewo, migaŋlɔe be o - EweGhana\n0 0 Rock Venus 0248092481 Sunday, December 5, 2021\nHOGBE HOGBE HOGBE: Togbui Sri ƒe Nuxlɔmenyawo Vinyewo, migaŋlɔe be o www.EweGhana.Net Togbui Sri ƒe Nuxlɔmenyawo Vinyewo, migaŋlɔe be o. Nuv...\nHOGBE HOGBE HOGBE: Togbui Sri ƒe Nuxlɔmenyawo Vinyewo, migaŋlɔe be o www.EweGhana.Net\nTogbui Sri ƒe Nuxlɔmenyawo\nVinyewo, migaŋlɔe be o.\nNuvɔwɔla la dugbãla wonye.\nMigbe nya na mia viwo.\nEye miahe wo le dzɔdzɔenyenye blibo me. Wo tɔe nye du la.\nElabena egbea koe nye mia tɔ.\nKe etsɔ la míegali o.\nMida wo ɖe mɔ dzɔdzɔe dzi bena du la natsi ɖe dzi.\nLe ŋuse kple lɔlɔ kpakple kalĕ me.\nAtsyɔnue vi setonu nye.\nNa dzilawo kple dukɔ siaa.\nGblotsi kple suie wònye.\nEganye adzagba kple sika.\nDuwo ƒe lekewɔnuwo.\nEya nye nunya si doa Dukɔ sia dukɔ ɖe ŋgɔ.\nEyae nye dzidzɔ le agbe sia megbe.\nEe, ewɔ Segbe dzi, elé du ɖe te.\nEyata vi dzeagla netrɔ kɔ.\nEƒe agbenɔnɔ nesɔ\nFenyila nedzudzɔ ŋku gã toto\nAlakpatɔ nesrɔ nyateƒetoto\nKe fiafiwo, amesrɔxɔlawo Kple amekudolawo ya la\nGomea ɖeke meli na wo le Aŋlɔ ƒe kesinɔnuwo dome o\nNye dukɔ kple ame siawo maɖu hotsui nyui o\nNegbe dzaa ɖe wotrɔ nɔnɔme\nKe vi si gbe tonu sese la\nMiakpɔ nɔƒe ne le Tɔkɔ Atɔlia\nGedegeli ege anawo fe trɔ wotrɔm omewum dɔdɔ lele yɔkumi meƒɔ abolo o. esɔ di ashi dɔmeve geli\nEwe Ghana Volta Region\nEweGhana.Net Inspiring Our Culture: HOGBE HOGBE HOGBE: Togbui Sri ƒe Nuxlɔmenyawo Vinyewo, migaŋlɔe be o - EweGhana


Yesu Ðe Eɖokui Fia Eƒe Nusrɔ̃lawo | Biblia Me Ŋutinya\nESI Petro kple Yohanes wodzo le yɔdo, si me woɖi Yesu ɖo la gbɔ la, Maria ɖeka tsi afima. Ede asi avifafa me. Tete wòbɔbɔ kpɔ yɔdo la me abe alesi míekpɔe le nɔnɔmetata, si va yi mee ene. Ekpɔ mawudɔla eve le afima! Wobiae be: ‘Nukatae nèle avi fam?’\nMaria ɖo ŋu be: ‘Wokɔ nye Aƒetɔ dzoe, eye nyemenya afisi wodae ɖo o.’ Tete Maria trɔ hekpɔ ŋutsu aɖe. Ŋutsua biae be: ‘Ameka dim nèle?’\nMaria bu be ŋutsu lae nye eŋudzɔla la, eye ɖewohĩ eyae tsɔ Yesu ƒe ŋutilã la. Eyata egblɔ be: ‘Ne wòe tsɔe la, ke gblɔ afisi nèdae ɖo la nam.’ Evɔ le nyateƒe me la, ŋutsu siae nye Yesu la. Etsɔ ŋutilã aɖe si Maria medze si o la do. Gake esi ŋutsu la yɔ Maria ŋkɔ ko la, edze sii be Yesu lae nye esia. Eƒu du ɖagblɔe na nusrɔ̃lawo be: ‘Mekpɔ Aƒetɔ la!’\nGbemagbe ƒe ɣetrɔ me esime nusrɔ̃la eve aɖewo yina Emaus-kɔƒe me la, ŋutsu aɖe va xe wo. Nusrɔ̃lawo lé blanui ŋutɔ, elabena wowu Yesu. Gake esi wonɔ mɔ dzi la, ŋutsu la ɖe nu geɖe me na wo tso Biblia la me esi na woƒe dzi dze eme. Mlɔeba esi wotɔ be woaɖu nu la, nusrɔ̃lawo dze sii be amesiae nye Yesu. Tete Yesu bu vĩ, eye nusrɔ̃la eve siawo trɔ yi Yerusalem enumake ɖagblɔe na apostoloawo.\nEsi ema le edzi yim la, Yesu ɖe eɖokui fia Petro hã. Esi ame bubuawo se esia la, dzi dzɔ wo ŋutɔ. Eye nusrɔ̃la eve siawo yi Yerusalem hekpɔ apostoloawo. Wogblɔ alesi Yesu ɖe eɖokui fia wo le mɔa dzi la na wo. Ke esi wole esia gblɔm teti ko la, ènya nukunu si va dzɔa?\nKpɔ nɔnɔmetata la ɖa. Togbɔ be wodo ʋɔa hã la, Yesu do ɖe wo dzi kpoyi le xɔa me. Dzidzɔ ka gbegbee nye si nusrɔ̃lawo kpɔ! Ðe menye dzidzɔ ƒe ŋkeke aɖee ma oa? Àte ŋu axlẽ zi neni, si Yesu ɖe eɖokui fia eƒe nusrɔ̃lawo vaseɖe fifia? Èxlẽe wòde zi atɔ̃a?\nApostolo Toma menɔ wo dome esime Yesu ɖe eɖokui fia wo o. Eyata nusrɔ̃lawo gblɔ nɛ be: ‘Míekpɔ Aƒetɔ la!’ Gake Toma be ye ŋutɔ ɖe yeakpɔ Yesu hafi axɔe ase. Emegbe ŋkeke enyiagbe la, nusrɔ̃lawo gaƒo ƒu ɖe xɔ aɖe me hedo ʋɔa; fifia ya la, Toma le wo dome. Enumake Yesu do ɖe wo dzi kpoyi le xɔa me. Toma xɔe se azɔ.\nYohanes 20:11-29; Luka 24:13-43.